text:
Nol è il gno periodi miôr... A ‘nd ai vûts ancje di biei, cuant che o cognossevi Marie di Padiar. E jere un tipo stramp. Par chel sô mût di movisi tu rivavis a cognossile di lontan. Ancje par vie che veve simpri daûr chel cjan. Anzit, une cjice!O ai simpri pensât che e crodès di jessi al centri dal mont. E veve lis sôs ideis, dispès sbaliadis, ma ogni robe che e diseve la diseve cun snait.
Dutcâs jo o ai simpri vût bisugne di cualchidun che a mi disès ce fâ, naturalmentri par fâ il contrari... E nô si barufavin dispès, ma chest strani rapuart al mi dave energjie. Cumò mi samee di rindimi cont che dute la mê energjie e vignìs fûr par dimostrâ alc a jê. Chel snait lu metevi ancje tal lavôr. No mi va di fevelâ di chest ma ven a stâi che o rivavi a vuadagnâ ben.
Ma no stêt crodi che Marie e fos ce tant sigure di sè. Se tu sês il centri dal mont tu puedis finî par jessi lontan di ducj, di bessôl.
E tacà a cjacarâ di lâ vie, di lâ tal forest.
Jo no i ai dit nuie cuant che e je partide... No j vevi mai dit nuje di chel che a mi vignarès di dî cumò. Jo di agns no fâs plui nuie, mê mari mi cjale preocupade. O tiri indenant cui bêçs vuadagnâts in chel periodi, no spindint nuie par lâ fûr e vie indenant.
Cumò la mê ocupazion principâl e je chê di lâ lì dal rivâl de roie di viâl Vât a tirâ claps inte aghe.
Conte n. 20


c: text/html

text:
venerdì 27 aprile 2012
onôr a les femines
di cuant che l’abìs nol tormente plui el gno credo, mi plâs imagjinâ che intal eterni o volarai lei ducj i libris che culì non ai mai podût: un infinît (vint juste il timp). E une prime part o vuei risiervâle, simpri a lei, ma nome di poesie: dute chê scrite, in ogni timp, in dut il mont, di ogni femine.
e li imparâ subit, di une in une, ce che no ai mai rivât a podê intindi.
se le imortalitât e je un cressint di amôr adun cun cognossince, dome il savê di femines amant al valarà le pene (si fâs par dî, jessint in paradîs) di lâ a imbraçâ: svicinant in chest mût il vêr, che, dut câs, al è simpri une concuiste. no come chi, che al reste imposizion di chei che a àn cjapât in sacri le esclusive.
o soi rivât a cheste decision dopo un pôc che o ai dedicât, intun cressi di sorprese e di scatûr, a viers mai lets prime, di femines poetis: di stupôr a maravee, in emozion. cence smenteâmi chês (che o ai vût le gracie di cognossi: cetantes! di strenzi il cûr) che le poesie le an bielzà intai voi, tai dêts, jenfri cjar e piel, te anime. ancje se no scrivin cu le plume, vint scrit, di cetant, cul sanc. sul savalon.
par chest mi cuche di sot vie, une brame di ben, fin a ingropâmi: une voie di butulâ de tenarece, di sunsurâ cjareces mai spleades. tant di podê tornâ subit a nassi, par inventâ, savint, de gnove vite.
gjenesi
...utàne Eve! (cemût biade! no ‘nd jere di oms li ator. ve alore il pre-judizi: chel sintiment jê lu à intal cjâf, za d’imprin!) …tàne Eve!sù po Adam, ce disistu: e je a pene nassude! - propit par chel! al rispuint di rabie tocjantsi les cuestes - e il miluç dulà lu metistu? - chê e je vere: ma ancje tu, ce balçûl!
«fûr di ca pretesârs sporcacjons! in cjastì jù tal mont: a fâ moltiplicazions!»
pazience: vessial fat tant paromp. no lafè! un a gjoldi di corse, po subit a durmî, di sveât fûr di cjase a zuiâ cu le vuere. e chê altre? disfornâ tal dolôr, tirâ su une sdrume, smondeâ, fogolâ. e po? al è lami! salât! masse cuet! al è frêt! ... o voi fûr un moment a comprâ i spagnolets.
e diseve Cisìre, sot vôs: par che jo no sintìs, che se ancje il so om «al va là di fûr a butâ un pôc di brût, po dopo a cjase al puarte simpri le cjar».
savintlu becjâr, cheste part a mi leve. pe prime, no sai: no ai olsât domandâ.
ce storie, nomo, che dal prin om. e ancje chê di Adam, l’om di Cisìre.
conte des contis…
Sahrigar re di Persie, pal tradiment di une, al decît di copâ ogni gnove nuvice dopo le prime gnot: fin cuant che intal pais no reste plui nancje une frute di marît. alore al ordene al Visir[1]: dami tô fie. ce podevial mai fâ chel puar om, abituât di simpri a ubidî: cul cûr sglonf, i e dâ (ancje parcè che si sa: il pagnut prin di dut). si clame Sherazade chê fantate. tant gustose di cjar. e plui svelte di cjâf.
chi e tache le storie plui biele che sedi mai stade contade.
e je sere: le prime. al rive il re. jê lu fâs sestâ, e invie une conte che dure dute le gnot. ma e rimande il finâl a le dì dopo. lui dut cjapât, al dismentee l’istint e al spiete: ben curiôs, come mai prin (par dî che ancje un om, un barbar, al pues vê un sintî, e no lâ dome di tîr).
e tal indoman?
di gnûf une altre conte, cul so finâl mandât al dì a vignî. e par Mil e Une Gnot [2] chê frute e rive a tignî a puest il sanguinari. lu maravee cul so contâ, lu incuriosìs cu le imagjinazion, lu impresone tal sintiment, lu puarte fin parsore di ogni cîl: cence tocjâlu. e vicevierse. e chel sassin, slargjant anime e cûr, al rive a capî le diference che distache un leon dal agnelut, une umane a pet di une cjavale. e si lasse condusi de gracie de frute. che cumò, lu ten salt, intal voluç de spiete. fin che lui i domande perdon: nol à plui tal cjâf di maçâle. le pree di no lassâlu, di sposâlu daurman, che cumò al è un altri: diviers. sensibil. rispietôs. civîl.
Sherazade e veve riscjade le piel, ma po suiant ogni pôre, e à rivât a pleâ le prepotence di chel mus. e cuant che e à viodût ricognossude le sô dignitât di femine, e à acetât di maridâlu, ancje.
Tantes frutes vuê, prin si maridin, po e riscjin le piel. cence savê [3].
di el fari
Etichetis: Contis, El Fari, Gjenar romantic, Gjenar sociâl
martedì 24 aprile 2012
Onde Furlane + Contecurte = ONDE CURTE
Vuê us dìn une gnove, che nus interesse di dongje e che cence dubi e je il progjet plui interessant di chest 2012, par la nestre Ostarie.
Cualchidun, chei che magari la matine a scoltin radio Onde furlane, forsit a savaràn bielzà cheste gnove, altris la scuvierzaran cumò, dut câs, o sin une vore contents di podêus dî che Contecurte e je rivade fintremai ae radio.
Sì! O vês capît ben... cualchidune des nestris contis e sarà lete a radio Onde Furlane.
ONDE CURTE, si clame cheste gnove, piçule trasmission di Onde Furlane, che e à tirât dentri la nestre Ostarie.
Il progjet, nât aromai cuasi doi agns fa, al jere stât metût adun cu la selezion di cincuante contis di chê che o podìn clamâ la prime stagjon di Contecurte, cuant che, disìn, il blog al jere ancjemò su Splinder e a zirave, forsit, un pocje plui di int, tor pe nestre ostarie. Dopo, al jere lât intal camarin, par un pôc, ma cheste primevere, come un vin di chei ben stagjonâts, lu vin tornât a tirâ fûr e vin finît di preparâlu, par podê servîlu ai scoltadôrs de Radio, sui 900Mhz dal FM.
La idee, vignude fûr di cualchi cjacarade fate dal ostîr insieme a un contecurtâr radiofonic come Carli Pup, e je chê di viodi se lis contis curtis a cjatin bon stâ in radio, come une sorte di pirule leterarie cuotidiane.
Ve chi alore qualchi informazion in plui, cjolte drete dal comunicât de radio:
Aida Talliente, adun cun Raffaele Serafini (scritôr di narative, un dai creadôrs dal blog di Contecurte e editorinte redazion di Edizioni XII), Francesco Tami (scritôr e musicist, l’unic a vê vinçût Premi S. Simon, concors par senegjaturis in lenghe furlane dal CEC, e Premi Friûl) e Barbara Minen (colaboradore di Onde Furlane che zaromai di agns e cure la trasmission di leturis “La ore dal te”) a son po lis vôs di “Onde Curte”, un program che al partìs de esperience dal blog leterari “Contecurte”. La trasmission e larà in onde ogni dì, dal lunis al vinars, tor 8 e un cuart di buinore (dopo dal GR e dal meteo), a partî dai 23 di Avrîl. Ogni pontade e previôt la leture di une des contis curtis – cun gjenars che a van dal horror al romantic, dal sociâl al ironic – publicadis sul blog di autôrs zovins za cognossûts (tant che Maurizio Mattiuzza o i stes Serafini e Tami), ma ancje esordients. Un tant par fâ cognossi la gnove leterature furlane, ma ancje cun chê di invoiâ a scrivi par furlan.
Buine scolte a ducj!
Etichetis: Carli Pup, Checo Tam, Contecurte, Gnovis, Onde Curte, Onde Furlane, Ostîr
lunedì 23 aprile 2012
L'ALIEN
Checo si sbassà a palpâ la tiere ator de poce, glaçade e induride di chel Unvier sut e ruan.
Si viodeve benon la talpassade, lis ongulatis che a vevin grampât, sgrifignât, sbrissât vie par cirî - par sigûr - alc di mangjâ, sedi un fros di jerbe o une fuee sparagnade de criùre.
Al è clâr… par viodi bisugnave savê, parcè che chês cuatri crepis a crôs a podevin someâ di dut, fûr che une olme.
Jù pe gnot, inte taronde dal prin avistament, cualchi coion al veve metût fûr parfin une sagome, taiade e piturade tal compensât, cun plumis e çatis, un bec arcât e un cjâf a spice - une musate robade ai fumuts - metûts forsit par cjoli pal cûl chei che par lis campagnis tor Mortean a levin indenant a viodi l'alien, la creature, o ce dal ostie che i passave pal cjâf di clamâle a lis pioris dal WEB.
Checo al slungjà il pas dilunc la stradelute, par viodi se al cjatave altris indizis, ma cumò che il frêt al jere lât a cirî fortune di altris bandis e che i cividocs a vevin metût fûr i lôr colôrs, al jere cuasi sigûr che chês a fossin dutis monadis.
Tornât indaûr, si sentà in machine e si gjavà il telefonin di sachete, tacant a mateà su internet. Benon! Al jere saltât fûr parfin un profîl Facebook e i avistaments, intal Friûl di mieç, no si contavin plui: di Plain a Pasian, di Sclaunic a Pampalune… Miôr cussì, al pensà metint in moto e cjapant pai cjamps de basse, par stradutis che al cognosseve dome lui. Rivât li che nancje il so cuatri par cuatri al cumbinave, su lis rivis dal Stele, al fermà e al le indenant a pît, fin a rivâ dongje di une cise, dulà che al tignive une piçule barcje, comprade di un vieli pescjadôr di Teôr. Al vierzè il luchet che al tignive peât il piçul motôr e al controlà che e fos vonde benzine, po dopo al studà il telefonin e, compagnât dal cif ciaf de eliche, si invià jù pal flum, intal vert sunsûr de aghe. Fintremai di piçul, cuant che so barbe lu puartave a bisat, tes cjaldis gnots jempladis di griis e umit, al pensave che jù pes rivis di chel flum antîc a fossin puescj dulà che nissun al meteve pît, intrics di arbui e pantan, che dome a fuarce di vitis si podevin viodi e cuissà ce maraveis che a platavin.
Un molec al disegnave rivocs, petenant la corint, e Checo al pleà la schene, pôc prime di distudà il motôr e lassà che la vetroresine de barcje e russàs cuintri la rive, fin a fermâsi.
Lui si fermà cun jê, cul nâs par aiar.
A passarin i minûts, compagnâts di chel cidinôr che la campagne e fâs sù cun fros e fueis, fintremai che adalt intune gruesse ramascje, al rivà adore a viodi ce che al cirive.
Intorteade in tal tronc, palide, lungje e cun dôs çatis bocognonis - vot grifis plantadis tal len - une creature e polsave, il lunc cuel spelât che la vignive fûr des plumis, colôr dal tronc, e il cjâf grant tant che il bec, ancje chel inficjât par tignîsi dûr.
Di lontan, cence abituâ il voli, si sarès dite dome un branc di elare une vore penç, che al travanave une cise un pôc plui imbrussade di altris. Checo ju veve scuvierts par câs, chei grancj uciei che no svualavin, ma si rimpinavin sui morâi plui alts e li, i pareve di capî, a passavin la lôr vite.
La bestie, cuasi par confermâi che e jere vive, e voltà il cjâf e e pontà su di lui un voli neri, dolç, che i rivocà dentri i budiei di tante tenarece che al mostrave.
Checo al impià il motôr e al tornà a frontà il Stele, di rive sù, chest colp. Nol saveve tropis che 'nd jere, di chês creaturis. Almancul cinc o sîs, al veve calcolât.
A podevin jessi i dissendents di un grant uciel che etis indaûr al viveve in Afriche, mudât dal timp e de leç di Darwin, o pûr, pardabon, une bestie aliene, vignude di cuissà in dulà, incjastrade aromai in chest cjanton de basse furlane. Cuissà…
Il frêt forsit al veve mandade une a passonâ pe Napoleoniche, cui pues dîlu… Lui, no di sigûr.
di Raffaele Serafini
Etichetis: Contis, Gjenar fantastic, Raffaele Serafini
venerdì 20 aprile 2012
becolâ
mangjon, jo ?
no soi di sigûr! mi plâs pluitost provinâ, tentâ, cerçâ, disniçâ, spinâ, trai ogni pôc par lampâ il mulisit, il sec, l’amâr, l’abocât, il garp, il dulinciôs: a smicjâ i guscj in sordine, imbrucjâ chei platâts di fûr vie, plui in là dal savôr, sul imprin di ogni bocjade, fate dongje za prime in profum…
il profum ? velu chi !
a davuelzi nulôr di bon, in balsim, sincirant in memorie l’arome: in clamade di timps za passâts. cuietâts. pierdûts. smenteâts. violins intonâts che tornin in ponte di sium intun bati voli inspietât, dentri un bonodôr: di cudumars, cjapâts sù intal fresc de buinore. di jerbe seade, in serades di grîs gaiarins. di tiere vierte de vuarzine, inmò cjalde di plombe…
e po il gust … orpo !
il gust, sì! di fîcs e di mores (imprin di morâr e po di baraç) di ue robade, di polente discolce, di fumant cafè blanc in taces largjes, d’Invier, cul pagnut juste ben disfornât … o sieri i voi un moment par vivi interies e plenes in colm, chês fragrances lontanes che di bot si displein in suspîrs sabulîts, platâts, ingusîts: miluçs ingranâts, confeture di ciespes, di armelins e di pierçui, codogns rusinîts e sponzint, e cjarieses …
il lat piât, no !
no mi è mai plasût! infûr che plui tart le scuvierte, slungjade par sorte, intun lamp: une gote di “yaourt” che scjampe, su par jù sul barbuç. bussade d’istint, jù par li in baticûr, plen d’impaç e sorprese, liberât in ridade d’arint che sfrancje aghegole. fintremai che il riduç al smavìs in suspîrs: cun dêts in tremôr a cirî marimont, in cjareces. a strenzi. a tignî. a fermâ.
« avonde cumò … ça suffit! »
- cemût… vonde … ?
« arrête-toi! … vond… oui …»
no jere stagjon ancjemò: che a le Vierte i coventin i butui par dî che je ore di golosâ le floride.
il francês ancje vuê mi comôf …
di el fari
Etichetis: Contis, El Fari, Gjenar romantic
mercoledì 18 aprile 2012
Cemût si disial par furlan?
Ve chi, al plôf e al plovarà, in chescj dîs, ma o sin istes in stagjon di Vierte, e alore la rubriche dal "Cemût si disial" e va indevant cun altris trê rosis, che magari cuissà, no savìn simpri cemût che si disin par furlan.
Comencin cul narciso, sì, flôr che al cjape il non dal grec e si riferis al so odôr, une vore fuart, che al inçussis. Podopo, sigûr, forsit e ven tal cjâf prin la figure mitologjiche, che aromai e a rivât a fâ deventâ il sostantîf un agjetîf, ma a no nus interesse come che si dîs par furlan, il nomenât daffodil di wordsworth. Ben po, il narciso e je la TARCETE e ve chi in bande un biel plet di tarcetis. E mi racomandi che no us vegni tal cjâf di dîsi a un che si cjale simpri tal spieli che al è une tarcete, eh... in chel câs, al è un narcîs!
E o nin indenant cuntune rose che no profume di sigûr come lis tarcetis, ma anzit, e puce un pôc e ducj chei che a sedin stâts piçui e a zuiâ pai prâts a san ben che e ha un savôr une vore mareôs. Il tarassaco, par talian, che forsit tancj a clamin LATE o TALATE, e che a fâs lis rosis zalis che ben a cognossin, e che a chi nus plâs clamâ di plui PISSECJAN, non une vore colorît. Cualchidun, podopo, magari lu clame len di cjan, o tale dal boton, o magari cuissà. voaltris contecurtârs an savês altris...
E sierìn cuntune rose che cumò no je ancjemò in stagjon, ma che ancje plui indenant, purtrop, e stâ planc planc lant vie, di framiç in nestris cjamps di forment. O cjacarìn dal fiordaliso, che o vês za viodût chi in bande e che par furlan si dîs BARBURICE e che e je une dês pocjis rosis blu par nature.
Etichetis: Cemût si disial?, Ostîr
venerdì 13 aprile 2012
LA 1^B TAL PAÎS DAI DOLÇS
E jere une volte, su la culine di Buri, la classe 1eB che e steve fasint furlan.
Di colp, la scuele e tache a tremâ e il pin bocognon che al jere tal curtîl, plen di ruiis, al cole fracassant i barcons de classe.
Ducj i fruts si platin sot i bancs e cuant che a vegnin fûr a viodin il prof distirât, sanganât, scliçât dai veris e dal arbul. Plens di pôre, i fruts a sberlin e a verzin la puarte par scjampâ, ma al è fûc dapardut. Terorizâts, si cjalin ator e a tachin a cori ator come moscjis.
Chiara, dordule come simpri, si inçopede e colant e scuvierç une buse tal paviment che prime e jere taponade dal armâr.
Spaurîts da li sflamis, un daûr chel altri, i fruts a saltin dentri la buse. A sbrissin jù par un tunel e si cjatin tal prât di Vile Florio, dome che dut al jere fat di dolçs.
Lis fueis di zucar, la fontane di cjocolate, lis pomis carameladis, lis cisis di gjelato.
Nancje rivade, dute la classe e veve tacât a mangjâ: Maila e mastiave un clap di meringhe, Teresa e lecave un morâr rosa e blu caramelât e Tommaso si jere tufât te fontane di cjocolate.
Di colp i fruts a sintin a baiâ e un cjan di marzapan ju vise che al sta rivant cualchidun.
In chel a viodin rivâ ors gomôs bocognons e di ducj i colôrs. Spaurîts, chei de 1eB si platin daûr des cisis di gjelato.
Ducj mancul Tommaso, che cul cjâf sot de cjocolate nol veve sintût nuie.
Un ors, cussì, lu cjape pal copìn, lu tire sù e lu puarte intune pereson fate di mandolât.
I fruts, preocupâts, a comencin a discuti par decidi cemût salvâ il lôr amì, cuant che di daûr dai arbui al salte fûr un fantat ciçon e cence dincj.
«Mandi… ma tu cui sêstu?» al domande subit Dario.
«No fai cui che o foi, ma o fai cemût che voialtris o podêf liberâ il vueftri amì!»
«Disinus! In cambio ti puartìn cun nô tal nestri mont».
«O fcugnîf preparâ un plat falât par dâlu ai orf».
«Falât? Ce vulie dî?» e domande Arianna.
«Ma no falât, al intindeve dî salât! No ise vere?» al sclaris Dario.
«Fì» al rispuint chel altri.
«E cumò ce fasino?» e domande Arianna.
«O podaressin fâ l'esperiment di siencis che o vevin di fâ a scuele», al propon Fiorello.
«Ma... a vino ducj i ingredients?»
«Ben, jo o varès le farine».
«E jo ai il panin cu la luianie».
«E jo lu ai cul formadi!»
«E jo vuê matine o ai cjapât sù cuatri fueis di salvie».
Insome, a vevin dute la robe che e coventave par cusinâ la polente cuinçade!
«Sì, ma... cemût le fasino?» e domande Sofia.
«Lu sai jo!» e rispuint Elisa, che e veve la mari coghe. «Bisugne messedâ intune padiele le farine e il lat, meti un strât di polente intun plat font, onzi cu la spongje e sfruçonâ parsore le luianie, il formadi e la salvie».
«E vonde cussì?»
«No, e indenant cussì cun plui strâts».
E di bot e sclop il plat al jere pront.
Cussì i fruts de 1eB a puartin ai ors chê bontât, e chei le mangjin di gust.
I ors a tornin Tommaso, sporc di cjocolate ma vîf, e in cambi de ricete de polente i mostrin cemût tornâ a scuele, tal lôr mont.
A pene tornâts in classe, il prof di furlan al veve sberlât: «Dulà sêso stâts!? Cjalait che us met la note sul regjistro a ducj e disenûf!»
«Ma nô o sin in disevot!»
E pûr intun banc tal cjanton de classe al jere un frut gnûf, ciçon e cence dincj...
Classe 1^B
Buzzi Maila, Caporale Chiara, Cernuseli Carla,
Collini Chiara, De Carlo Chiara, Grattoni Elisa,
Maruzzella Dario, Mattiussi Sofia, Murati Fiorello,
Nido Elisa, Paravano Tommaso, Perdomo Espina Arianna T.,
Tognon Teresa, Zorzenone Martina, Zuccolo Arianna
Etichetis: Contis, Flabis, Ostîr, Scuele Medie Buri
mercoledì 11 aprile 2012
LA "S" DI TONI
E jere une volte une bestie cutun cuarp di acuile, la code di un madrac, il cjâf di bolp e cuatri çatis di gjat.
Cheste bestie e viveve sù pes culinis di Buri e e mangjave dîs gjalinis al dì.
Ducj la clamavin la "Bestie di Buri" e la int dal paîs e restave simpri cence ûfs e nissun al podeve mangjâ dolçs.
A jerin trê fradis che a fasevin i cjaçadôrs e si clamavin Ugo, Bepi e Toni.
I trê a jerin i plui golôs dal paîs e a jerin disperâts parcè che no podevin mangjâ biscots.
Ugo, cussì, al partìs cul so cjaval e la sclope a cirì la Bestie. Cuant che la cjate al prove a sparâ, ma doprant lis alis di acuile la Bestie e schive i colps. Subit dopo lu cjape cu la code e lu bute intune buse.
Bepi, viodint che nol tornave, al decît di lâ a cirîle, cul so mus e cul curtis. Cuant che la cjate al cîr di infilzâle, ma la Bestie si pare cu lis ongulis di gjate e di gnûf lu cjape e lu bute ta la buse.
Toni, no viodint tornâ i soi fradis, al va a cirîju a pît, cence nissune arme e cun di plui sot de tempieste.
Cjamine, cjamine a la fin al cjate la tane da la Bestie, che e steve mangjant lis gjalinis
«Bundì, mi scusi, disturbio?» al vev e domandât Toni.
«Sì, stoi gustant, ma ormai che tu sês dîmi ce che t'ûs»
«Par plasê, sâstu par câs dulà che o son i miei fradis Ugo e Bepi?»
«Sono chei che a son vignûts a cirî di fâmi fûr cuntune sclope e un curtis?»
«Nooo! No volevin copâti! Ugo al voleve dispicjâ une gjaline e Bepi al voleve sbudielâle».
«Ah, va ben, a son ducj e doi prisonîrs intune buse».
«Se no ti displâs, podaressistu liberâju?»
«Sì, ma dome se tu mi cjatis alc di mangjâ plui bon da lis gjalinis».
«Sigûr che lu cjati, però tu âs di dâmi lis tôs bestiis par trê dîs» al veve rispuindût Toni, pensant za a ce che al varès preparât cui ûfs.
«Va ben,» e veve rispuindût la Bestie, «ma no plui di trê dîs».
A chês peraulis Toni al jere scjampât a cjase come un gneur!
***
Toni, come che al jere usât, al jantave intant che al cusinave:
"Si misture farine e spongje
Zucar e ûfs di meti dongje.
Un piç di vanile e un di sâl
E il levan che nol fâs mâl…"
Dopo, al veve lassât la paste polsâ par une ore e la taie a tocuts. A ogni tocut i veve dade le forme di madracut e ju met tal for par vincjecinc minûts.
E par finî i biscots di Toni a jerin pronts.
La matine dopo ju veve puartâts te tane de Bestie, che ju veve netâts.
«Mangjâ e murî!» e veve esclamât jê.
Sodisfate e passude, la Bestie e veve molât Ugo e Bepi e i veve domandât a Toni cemût che al veve cusinât chei biscots scuisîts a forme da la sô code.
Toni, zentîl, i veve dite e di chê volte la bestie di Buri e veve smetût di mangjâ gjalinis e e veve començât a mangjâ chei madracuts che a Raveo a clamin "S".
Bearzi Giacomo, Braidotti Sara, Burco Lorenzo,
Cavallo Marco, Durì Giovanni, Menis Bruno,
Miotti Samantha, Muscarelli Elia, Pasquatti Giacomo,
Piazze Vicini Maria C.,Pontoni Silvia, Sant Stefano,
Sturmigh Anna, Volpetti Giovanni
Etichetis: Contis, Flabis, Ostîr, Scuele Medie Buri
martedì 10 aprile 2012
SISTO E I CAVALÎRS
Sisto al jere pene lât fûr a cjoli il lat te stale e lu steve fasint boli, tal cit sul fogolâr, cuant che so pari i veve sberlât: «Sisto! Moviti a fâ di gulizion, che tu âs di lâmi dal bigatin a comprâ i ûfs dai cavalîrs».
A chês peraulis, il frut si jere visât dal disastri che al veve cumbinât l'an prime.
I cavalîrs a vevin za cjapât la fuee des cuatri, cuant che lui, sberlant, si jere inçopedât e al jere colât come un piruç su lis grisolis plenis di galete.
So pari i veve dite sù di dut e al veve tacât a scufiotâlu, fin che nol veve scugnût rivâ so nono Gjino a fermâlu.
Il cisâ dal lat su lis boris al veve fat tornâ Sisto in se e, sintint lis cjampanis bati lis siet, al jere corût vier cjase di Bepo Galete, che ai prins di Mai al vendeve i ûfs di cavalîr.
***
Sisto e so fradi Pieri, plui grant di un an, a vevin mangjât di corse la polente e la fertaie cul sclopit.
No viodevin la ore di lâ a cjapâ sù lis fueis di morâr par sfruçonalis sui cavalîrs pene vignûts fûr dal ûf.
Pene lâts fûr, Sisto si jere rimpinât sul prin morâr, començant a tirâ jù fueis e ficjantlis ta lis sachetis.
«Ma tu sarâs cjastron,» al veve sberlât Pieri, «ven jù che âs sbaliât morâr!»
«Parcè varessio sbaliât?» al veve rispuindût Sisto, stiçât.
«O vin di cjoli lis fueis di un cu lis moris verdis, parcé che a son plui buinis, pai cavalîrs».
Nie di fâ: ancje se Sisto si impegnave, nol rivave a cumbinâ une juste.
Al veve ancjemò di imparâ un biel pocjis di robis...
***
La taule de cusine e jere plene di ramascjis e Sisto e sô mari a jerin daûr a stacâ lis fueis di butâ sui pezons plens di cavalîrs. Da lis lungjis grisolis si sint il furmiâ des besteutis che a crustavin dî e gnot.
«Pene che o vin finît, vuê o podìn butalis cence taialis, parcè che cumò son avonde grancj».
A chês peraulis di sô mari, Sisto al jere saltât sù pe contentece: «Alore cumò o lavorìn di mancul!»
«Eh, Sisto, vin pene començât... tu viodarâs ce tantis fueis che o vin di cjapâ sù!»
«Ma scugnìno propit tignî dutis chistis bestiis?»
«Tâs e lavore! Che cun chei bêçs o vin di finî di paiâ il cjamp e lis samencis!»
«Sì, lu sai, ma a fasin un rumôr di no podê durmî di gnot...»
E intant che a finivin di messedâ fueis, fûr, si rivave a sintî il rumiâ des vacjis e il sfreolâ dal nono che al uçave il falçut.
***
Sisto, Pieri, sô mari e dute la famee a jerin daûr a netâ la galete, gjavant la bavele dal stran.
Nono Gjino al veve spiegât che bisugnave prime tirâ vie il fîl che si podeve, si lu faseve sù intune bachete e dopo si striçave par cjapâ sù dute la sede pussibile.
Sisto, intant che al meteve vie la sede, al pensave za al savôr des cjargnesis, content parcè che almancul chist an nol veve cumbinât nuie di mâl.
di 3A e 3B - Scuele Medie di Buri
(Alessandra Bardus, Marco Bertelli, Alessandro Bolzicco,
Silvia Cavan, Michele Durì, Giovanni Lerussi,
Alessia Meroi, Irene Micheletti, Claudio Bertoldi,
Alex Maestrutti, Simone Specogna,
Emma Valentinis, Rafal Wesolowski,
Matteo Buttus, Maria Schneider)
Etichetis: Contis, Gjenar romantic, Gjenar storic, Ostîr, Scuele Medie Buri
venerdì 6 aprile 2012
passion di cjarieses
e sin fruts. mularie
cun nome un zeut e une scjale di man
poiade fra i braçs di un grant cjariesâr
- e clope -
va su tu, jo te ten… âstu pôre?
o pues lâ … ma po dopo
no sta svoglitâ su parajar
ma no, che ti rêç nome le scjale
…che bale!
o cjali culì i pecoi
nome i prins … tu va sù …
prometût?
ma sigûr!
rosses cjarieses madures
e lavris di rose, di fûc.
el zeut cun pochjes restades:
chês altres les vevin mangjades
cun bocje di ridi
e muses che ardevin daurman
cuntune voglade: bastave
dâ un voli par gjoldi contents
le stagjon, spudant plui lontan
le sepute, a dispiet un cu l’altri,
e ridint ancje plui
tu sês biele …
ros di bore che al svampe le muse
spiete ve’ che ti met un picjandul
te orele …
ti pâr bon che mai …
un cidin cence flât.
- cjapâ flât -
… o ai di lâ
tornin ancjemò…
magari … no sai !
tornino doman?
forsit …in curt e finissin …
di el fari
Etichetis: Contis, El Fari, Gjenar poetic
Iscriviti a: Coments al post (Atom)

robotstxt: allowed

filter: keep


text:
E îr di sere nol sbivicjave e nol ploveve... al sglavinave!
Ma cualchi coragjôs al è rivât istes, a Ce contino a San Zorz, inte prime des cuatri seris dediadis al teme "A ben scomençâ" e ae fin la serade e je saltade fûr.
L'ostîr, rigorosamentri cuntune maiute furlane, al è stât plui salvadi dal solit, profitant de pocje int, scomençant a tratâ mâl doi ospits che par câs a jerin di passaç a San Zorç e che al à volût clamâ sù prin di tacâ la serade e fai une domande.
Si trate dal preseât scritôr Michêl Contadôr (nol è parint di chel che al cor in biciclete) e dal tecnic di marketing Checo Reclam, che si intint une vore di marcjât. A ducj i doi i è stât domandât: "Parcè scrivi contis curtis par furlan" e o stin metint in bande lis lôr rispuestis per ripuartalis chi in Ostarie.
Dopo, framieç di une schirie di contis curtissimis e curtis, cualchidune cjolte ancje in Ostarie, letis dal famei de Ostarie, Checo Tam, e dal atôr teatrâl Michele Londero (pe prime volte intun spetacul insieme) o vin vût ocasion di sintî ancje il duo in acustiche In 2 rive no tocje, che al à presentât trê tocs in anteprime dal disc che al sta metint adun (e ancje un bis, dedeât a chei che no son mai stâts a Cjasottis).
Framieç de conte zâle plui curte dal mont, di une conte in lenghe ongjarese (che duç a son rivâts adore a capî parche e jere compagne de version in lenghe furlane) e a une analisi dal romanç in sîs peraulis di Hemingway, o vin vût timp di presentâ parfin un libri, cul autôr in sale. Si trate di Cuatri Stagjons dal an
, di Gianfranco Pellegrini
, che al à fat cun nô une biele cjacarade su la lenghe furlane e lis contis curtis, tirant dentri Adorno, il furlan scrit e dant cualchi consei di leture.
Avonde? Ma ce! O vin mostrât cemût che il frulan al pues jessi doprât par voltâ contis di altris lenghis, leint una curtissime di Cortazâr, che o cjatais ancje chi su lis contis misteriosis, e o vin cirût di fâ induvinâ Vuaite (The sentry) la conte misteriose di Fredrc Brown, che e je stade induvinade...
Insome... e mancje dome la int, ma da rest, o sin aromai abituâts al cidinôr des "istituzions" furlanis su la nestre Ostarie, che no rivin adore a fânus neancje un mi piace su facebook... pos crodi un condividi! :)
Ma no si din padin e us lassin chi sot cualchi fotografie de serade... cun cualchi coment, par stiçâus a vignî ae prossime, miercus che al ven, sul teme "Parcè varessio di stâ a sintîti?"
Achì l'ostir al cjacare e cjape conseis cun il grandonon scritôr braurin Michêl Contadôr.
E veju chi i doi ospits, Michêl Contadôr e Checo Reclam, che al sta disint al Ostîr: "ma dulà soio capitât?"
E chi l'Ostîr al pontifiche cjacarant cu la cariole des contis...(e la cariole no stâ a sintîlu)
E a chi, in plene version "I want you" al à pene viodût un cuaie inte sale, e la mostre al famei de Ostarie e a Franco dai In doi rive no tocje, no masse interessâts a dî il vêr.
E veju chi, Berlon, Ostîr e Famei de ostarie.
(di cjalâ i doi che a si domandin "ma da sono scritis chês robis che al stâ disint?!)
In 2 rive no tocje si esibisin in plene modalitât talent... Se no somein trê zurâts chei li daûr dal banc...
Gianfranco Pellegrini al fâs une bielissime cjacarade su la filosofie di Adorno rispiet ae lenghe furlane (nol è dât savê se l'ostîr al capive)
Pôc prime: "E jo varès di lâ a cjacarâ cun chei trê basoâi?"
Il bis musicâl cun Ostîr e Berlon de Ostarie che a coronin il sium di une vite: cjantâ insieme a Fabrizio dai In 2 rive no tocje la cjançon plui biele dal mont... Setu mai stade a Cjasottis.
(Michêl, pe cronache, nol è mai stât a Cjasottis)
Un mandi a ducj e un grassie a Alessia Cjocolate pes fotografiis.
Us metin ancje cheste, cjapade a tradiment dal Ostîr inte ostarie fisiche, post spetacul... No savin se dopo vêle metude i doi a varàn voie di lavorâ inmò cun Contecurte... Sperìn!


text:
lunedì 27 agosto 2012
Al veve trê agns e al è muart brusât
Al veve trê agns e al è muart brusât. La mari a fo clamade in tribunâl e dopo vei tribulât un pouc a è stade diliberade. Una storia vera e documentade, sucedude tal 1892. Cumò chel frut nus conta
«Di ca sù jout di mê mari e da mê int»
Venezia, 28 aprile 1892: «La Corte di Giustizia accolto il ricorso ed in risposta della sentenza 4 marzo 1892 del Tribunale di Tolmezzo [di] non farsi luogo a procedimento al confronto di [omissis] Catterina fu Matteo d’anni 45 pell’imputatagli reato previsto dall’art. 3711 del Cod. Penale per non incorrere nel fatto
addebitatele […]».
1. Regio Decreto 30 giugno 1889, n. 6133 : «Chiunque, per imprudenza, negligenza, ovvero per imperizia nella propria arte o professione, o per inosservanza di regolamenti, ordini o discipline, cagiona la morte di alcuno, è punito con la detenzione da tre mesi a cinque anni e con la multa da lire cento a tremila. […]».
A era ora! Finalmenti di ca su pos tirâ il flât e jessi content pa mê cjara mari. Ai erin ormai masse meis che chesta rouba si strassinave e no volevin capî…
Ma cemût si podia pensâ che mê mari a fos stade (cemût ch’ai àn det lôr) «negligente e imprudente», peraulas ch’a mi à vulût una dada a capî ce che as voleva dî… Impussibil! Pensait che la vevin condanada a passa 70 dîs di pareson e a una multa (che za no vin nua) par veimi lassât di bessol in cjasa cun mê sûr di sîs agns. Ma una mari no pos migo stâ dut il dì devurmi. E i servisis? E las bestias? E duta la cjasa da mandâ indevant? Che gno pari al è muradôr, al è fûr a lavorâ… E cun chestas peraulas si è sierât il dut:
«Considerato che una tale volontarietà [di causare la morte n.d.r.], un tale consentimento non può ritenersi siasi verificato nella [omissis] riferibilmente al
fatto della morte del di lei bambino; lo respinge anzitutto l’intenso affetto pel proprio nato…»
Ce dî… sei nassût indât… o forsi no. In dut Cleulas ducj a san che i frutins che, coma me, a murin piçui ai daventa a colp agnui e in chê dì no si sunin las parias ma
i componons e la messa no è di funerâl ma “dai agnui”.
E cussì, ai 30 di Zenâr dal 1892, compagnât dal sun dai componons e dopo vei patît cuatri dîs (che las scotadas a fasin mâl) mi sei sindilât, a cjalâ ducj dal alt. E su pal sfoi al è stât segnât: «hanno dichiarato che a ore meridiane 12 e minuti 30 di oggi
e morto [omissis] Giacomo». E jo, Jacum, sei stât scancelât dai regjistros das Istituzions umanas par entrâ in chês sempiternas. Ma no sarès restât da bessol parcè che via pal an a saressin stâts sîs i canais muarts e segnâts su par chei sfois (Anna
Maria di 6 meis, Alfonso Antonio di 1 an e 6 meis, Palmira Rosalia di 4 agns e di 1 an Barnaba Pietro e Giulia Caterina)… cui par un motîf, cui par un ati. Jo, par contausa duta eri classe 1888, si chè duncje vevi trei agns e – coma c’al è sucedût
encje di chescj agns e voreis za capît – sei muart brusât.
«[…] nel 26 gennaio 1892 lasciati incustoditi in casa per circa un quarto d’ora il proprio figlio Giacomo di anni 3 in compagnia soltanto d’una sorellina di
anni sei […] il fanciullo suddetto avvicinandosi al focolaio nel quale ardevano legna si appiccò il fuoco alle vesti e ne riportò ustioni così vaste e profonde da causarne la morte avvenuta nel 30 gennaio successivo».
E ce freit in chê dì! Ai 30 di Zenâr dal 1892, a tirava una buera! E mi vevin metût intuna cassute e mê santula mi puartava.
Ai jodut dut! Parcè che, pal fat chi eri un frut no taponavin la cassuta fin sul simiteri ma a lassavin che ducj mi viodessin. Eri biel, a sameava chi fases un clup! Dut vistît di blanc e cuntuna granda scufa. E vistîts a blanc ai era encje i fruts ch'a mi àn compagnât. Nua “Dies Irae” par me, nua “Miserere” e nencje “Libera me Domine”, che a mi no mi coventavin. Eri a pena sul scomençâ da vita, ce voleiso chi domandàs perdon… forsi par via che ogni tant roubavi un tidinin di farfula a mê sûr o a gno
fradi? Fan a è fan… E cussì nua vegla e nua limueisina.
E dut si è sierât tal cimiteri vecjo da banda di Paluça che nus metevin ducj aì, nou piçui. Ma jo rivi a jessi content istès parcè che cumò, di ca sù, podarai jodi di mê mari e da mê int.
di Sara Maieron
Etichetis: Contis, Gjenar romantic, Gjenar sociâl, Gjenar storic, Sara Maieron
sabato 25 agosto 2012
Daûr dal len
La mê cjase e je in face ae mont. Il me paîs si slargje te plane subite da pît. La mê compagnie e je un cjanut cence une gjenie clare, pitost miscliçât. Ma al è cun lui che o passi i mei dopomisdîs a torzeonâ su pe mont. Sot sere o voi cualchi zornade cu la bici e une volte par setemane a musiche. O suni la ghitare ma ce che mi plasarès a mi no tal lassin studiâ, nome chê barbe di eserciziis, plin plon plan, e tornâ a fâlu che nol va ben, plui cussì, plui svelt, plui culà, plui svelt. A la fin o voi par fâi plasê a gno pari, s'al fos par me o larès a danze hip hop che une mê amie mi à dit che si divertissisi un grum. Compits o ‘ndi fâs mancul che o puès e studiâ nome se si scuen, massime la zornade prin di une interogazion.
La mê cjamare e à une puarte che e da drete su la scjale dal cjast, une scjale scure che fin di frute mi àn dit di no doprâ. La mê puarte e je sierade cuntun armâr parsore, l’armâr cu la mê robe. Jo o ai simpri pensât che vie pe gnot cuant che o duâr cualchidun al po vignî jù di chê scjale e fûr di chê puarte. Prin a mi faseve pôre savê che dal di fûr un cualsisei al podeve di là parsore vignî jù par dentri dret te mê cjamare intant che o duâr. Po, dopo chel fat o ai tacât a volê jo doprâ la mê vie scuindude par lâ fûr cence che nissun mi viodedi.
O ai tacât a insumiâmi che di là, par chê puarte, o sarès podude lâ su la mont vie pes gnots di lune. Ma a cui varessio podût spiâi chel gno segret?
Chê sere o ai metût in vore il me plan. Al jere dut pront, dut calcolât. La puarte dal vecjo granâr e jere di chês vecjis di len cu la clavadorie grande e o vevi cjatade la clâf juste. Gno pari al veve une scjate tai soi imprescj plene di clâfs e o jeri sigure che une e sarès lade ben a vierzi. Tant che lui al jere a vore o soi lade te mê cjamare cu la scjate e lis ai provadis. Chê che zirave le ai tignude. Il probleme al jere stât spostâ l’armaron. Cun doi peçots di lane o ai rivât a metiju sot dai pîts ai cuatri cjantons dal mobil rivant a fâlu niçulâ cuntun mani di scove.
Dal cjast par di fûr e je une scjale par scjampâ lontan de confusion, te mont dulà podê rivâ intun lamp là che il to diu ti po cjacarâ cun dute calme, se tu vâs a cirîlu. O ai tacât a lâ, cuant che o ai fastidiis tal cjâf. Là o sint che il "spirt dal ben stâ" al sofle fuart.
Vuê no podevi fâ nuie di miôr che dreçâ la mê zornade tal gno puest platât di doi lens grancj. O rivi di corse e mi sinti a scoltâ la musiche dal svint che al sofle planc. Mi volti, e nuie. E pûr mi pareve di vê sintût un sunsûr, un murmuiâ.
Cence claps tes scarpis, ni polvar tal cûr, cuant che al ven scûr o torni cjase di corse, e o viôt di tignî cont chel sintiment par cuant che mi cjati strache, sudade, e se il miôr al è za vignût e jo no ai savût tignîlu dentri di me, par une volte sole mal visi. Po di chest puest cuiet jo o ven vie pronte, preparade cu la muse sclagne e molade di ogni dolôr. Cussì o cjati la fuarce che mi covente.
Ce che o sai, se no lu dîs cumò no lu fasarai plui. Samearà stramp, ma mi sint di spiâ il gno segret, a nissun, al aiar, a la grande orele che scolte e che rispuint, lu sai, o soi sigure. O ai un segret, grande anime, se tu mi scoltis, o varès chê di confidâmi, ce che no rivi a sbrocâ fûr.
Mê mari che vai, me pari al berle, une sûr che e cjol nome pastiliis e no si jeve tal jet, jo in chê cjase no vuei tornâ, mi coste masse durmî in chel liet che o fissi par aiar dute la gnot. E po a scuele mi indurmidìs benon, e la mestre mi domande ce che o ai, e jo nuie, o stoi ben, miôr ca che no a cjase. Mi à dit che e mandarà a clamâ i mei. Che a son a stâ un par bande e chel om che o ai par cjase no lu sopuarti e chê che e sta cun gno pari no le cognòs nancje.
Une vôs, clare e fuarte, e salte fûr dal len e mi si involuce intor: «Frute, jo ti cognòs, tu tu sês fuarte parcè che tu rivis a cjatâ la fuarce dentri di te. Cjale lontan e no stâ a contentâti di ce che tu pestis cui pîts, e fâti judâ parcè che bessole tu fasaressis masse fadie!»
I lens grancj sunant cu lis fueis a vevin rispuindût. La frute in chel e jere za a mieç de rive jù. Il zovin poiât daûr dal len, di lassù, cul aiar che i dispetene i cjavei luncs, le cjale che cjantuçant e côr jù pe culine. Al pense cjareçantle di lontan cui voi: - Torne a cjatâmi frute, ti spieti.
La mê cjamare e à une puarte che e da drete su la scjale dal cjast, une scjale scure che fin di frute mi àn dit di no doprâ. La mê puarte e je sierade cuntun armâr parsore, l’armâr cu la mê robe. Jo o ai simpri pensât che vie pe gnot cuant che o duâr cualchidun al po vignî jù di chê scjale e fûr di chê puarte. Prin a mi faseve pôre savê che dal di fûr un cualsisei al podeve di là parsore vignî jù par dentri dret te mê cjamare intant che o duâr. Po, dopo chel fat o ai tacât a volê jo doprâ la mê vie scuindude par lâ fûr cence che nissun mi viodedi.
O ai tacât a insumiâmi che di là, par chê puarte, o sarès podude lâ su la mont vie pes gnots di lune. Ma a cui varessio podût spiâi chel gno segret?
Chê sere o ai metût in vore il me plan. Al jere dut pront, dut calcolât. La puarte dal vecjo granâr e jere di chês vecjis di len cu la clavadorie grande e o vevi cjatade la clâf juste. Gno pari al veve une scjate tai soi imprescj plene di clâfs e o jeri sigure che une e sarès lade ben a vierzi. Tant che lui al jere a vore o soi lade te mê cjamare cu la scjate e lis ai provadis. Chê che zirave le ai tignude. Il probleme al jere stât spostâ l’armaron. Cun doi peçots di lane o ai rivât a metiju sot dai pîts ai cuatri cjantons dal mobil rivant a fâlu niçulâ cuntun mani di scove.
Dal cjast par di fûr e je une scjale par scjampâ lontan de confusion, te mont dulà podê rivâ intun lamp là che il to diu ti po cjacarâ cun dute calme, se tu vâs a cirîlu. O ai tacât a lâ, cuant che o ai fastidiis tal cjâf. Là o sint che il "spirt dal ben stâ" al sofle fuart.
Vuê no podevi fâ nuie di miôr che dreçâ la mê zornade tal gno puest platât di doi lens grancj. O rivi di corse e mi sinti a scoltâ la musiche dal svint che al sofle planc. Mi volti, e nuie. E pûr mi pareve di vê sintût un sunsûr, un murmuiâ.
Cence claps tes scarpis, ni polvar tal cûr, cuant che al ven scûr o torni cjase di corse, e o viôt di tignî cont chel sintiment par cuant che mi cjati strache, sudade, e se il miôr al è za vignût e jo no ai savût tignîlu dentri di me, par une volte sole mal visi. Po di chest puest cuiet jo o ven vie pronte, preparade cu la muse sclagne e molade di ogni dolôr. Cussì o cjati la fuarce che mi covente.
Ce che o sai, se no lu dîs cumò no lu fasarai plui. Samearà stramp, ma mi sint di spiâ il gno segret, a nissun, al aiar, a la grande orele che scolte e che rispuint, lu sai, o soi sigure. O ai un segret, grande anime, se tu mi scoltis, o varès chê di confidâmi, ce che no rivi a sbrocâ fûr.
Mê mari che vai, me pari al berle, une sûr che e cjol nome pastiliis e no si jeve tal jet, jo in chê cjase no vuei tornâ, mi coste masse durmî in chel liet che o fissi par aiar dute la gnot. E po a scuele mi indurmidìs benon, e la mestre mi domande ce che o ai, e jo nuie, o stoi ben, miôr ca che no a cjase. Mi à dit che e mandarà a clamâ i mei. Che a son a stâ un par bande e chel om che o ai par cjase no lu sopuarti e chê che e sta cun gno pari no le cognòs nancje.
Une vôs, clare e fuarte, e salte fûr dal len e mi si involuce intor: «Frute, jo ti cognòs, tu tu sês fuarte parcè che tu rivis a cjatâ la fuarce dentri di te. Cjale lontan e no stâ a contentâti di ce che tu pestis cui pîts, e fâti judâ parcè che bessole tu fasaressis masse fadie!»
I lens grancj sunant cu lis fueis a vevin rispuindût. La frute in chel e jere za a mieç de rive jù. Il zovin poiât daûr dal len, di lassù, cul aiar che i dispetene i cjavei luncs, le cjale che cjantuçant e côr jù pe culine. Al pense cjareçantle di lontan cui voi: - Torne a cjatâmi frute, ti spieti.
di Stefano Gasti
Etichetis: Contis, Gjenar romantic, Gjenar sociâl, Stefano Gasti
mercoledì 1 agosto 2012
Cjalde chê sere
Ce biele sere ce cjalt ch´al è, a è mo plui biele passade cun te, ven voie di jessi di saltâ fûr, di lâ pas stretes là ch´al è scûr. E finalmentri tu mi âs det di sì, a è stade dure ma va ben cussì, ce biele sere ce biel meis di mai, e sei sigûr che no la smentearai.
Gjoldile e cjante la vite ch´a va, tegnile strete o ti scjamparà, par chei moments ch´a ti restin tal cûr a vâl la pene di vei vivût.
Biele Glemone sul fâ dal scûr, e il cjampanîl al bat za las nûf, si impiin las lûs si impie un fanâl, che di lontan ti impense Nadâl. Ce biele sere ce cjalt ch´i ai, pense sin nome il sîs di mai; ce biele sere ce biel veiti achì a è masse biele par vei di ...
murî.
Gjoldile e cjante la vite ch´a va, tegnile strete o ti scjamparà, par chei moments ch´a ti restin tal cûr a vâl la pene di vei vivût, a vâl la pene di vei vivût, a vâl la pene di vei vivût.
Gjoldile e cjante la vite ch´a va, tegnile strete o ti scjamparà, par chei moments ch´a ti restin tal cûr a vâl la pene di vei vivût.
Biele Glemone sul fâ dal scûr, e il cjampanîl al bat za las nûf, si impiin las lûs si impie un fanâl, che di lontan ti impense Nadâl. Ce biele sere ce cjalt ch´i ai, pense sin nome il sîs di mai; ce biele sere ce biel veiti achì a è masse biele par vei di ...
murî.
Gjoldile e cjante la vite ch´a va, tegnile strete o ti scjamparà, par chei moments ch´a ti restin tal cûr a vâl la pene di vei vivût, a vâl la pene di vei vivût, a vâl la pene di vei vivût.
di Aldo Rossi
Etichetis: Aldo Rossi, Contis, Gjenar storic
lunedì 30 luglio 2012
Milions di agns
Cent e cincuante milions di agns? Pôc plui pôc mancul. E jere une dì come une altre suntune anonime splaze dal mâr di Tetide. Il soreli al brusave e ai grancj sauropodis nol restave altri che butâsi inte aghe. Cu lis grandis codonis a movevin il licuit provocant des ondis che a levin a rompisi cuintri la cueste. In cîl a planavin variis formis di pterosaurs, grancj, mezans e pitinins. Si butavin jù tal mâr a predâ riscjant grues des voltis a cause di cualchi crocodîl in vuaite. Un piçul brontosaur (o alc che al sameave a un brontosaur) al veve decidût di esplorâ la splaze par so cont ma a un dât moment si cjatà di front un minaçôs theropodi cjarnivar... le varès viodude peloche se nol fos rivât in jutori so pari che, cu al potente code, i molà une biele vuiscjade al agressôr. Insome, cheste volte e jere lade drete pe famee dai brontosaurs. Il theropodi, dopo di chê sdrondenade, nol veve plui olsât fâsi viodi di chês bandis e al jere restât a bocje sute.
Cent e cincuante milions di agns dopo, simpri tal chel mâr, ancje se al jere cambiât alc. Toni e Meni, vedranons cence remedi, dopo di un bagn si jerin distirâts sui jetuts a cjapâ soreli in chel di Lignan. A sintirin une vôs berlâ: “Cocco freshco, cocco bello, cocco di mamma!”
“Lu sintistu Meni? Âstu gole?”
“Mah? E se tal servìs dopo jessisi tocjât il bigul? Âstu mai pensât? No ise miôr une bire?”
“Mi sa che tu âs reson, Meni... ancje par mitigâ la scalogne!”
“Sì, Toni: e je pocje frice ca ator ma usgnot o cumbinarìn cun cualchi todescjone in discoteche, fiditi!”
Tal cîl a svolavin dai acuilons narançons e un grant parecjadudis zâl; pôcs a jerin i cocâi... a preferivin lâ a pasturâ bande dal Tiliment.
Cualchi milion di agns plui tart e jere une dì di soreli inceant. Al jere simpri il stes mâr ma cuntun nivel di idrocarbûrs une vore elevât. Su la splaze a jerin a cjapâ soreli dai grancj organisims colôr viole a ûs amoebis..., sì, pensait però a amoebis cuntun diametri di cinc metris! Inte ombrene a parevin come dai balons dûrs e secs ma apene che lis scjaldave il soreli lôr si slargjavin deventant molis e inglobant altris organisims plui piçui. In cîl a svolavin dai pes... be', pes e je une peraule gruesse: no sameavin tant ai lôr progjenitôrs, i pes volants...
Si butavin jù tal mâr di idrocarbûrs par passisi di cualchi altri mostri. Sì, e jere une zornade come une altre in rive al mâr.
di Checo Tam
Etichetis: Checo Tam, Contis, Gjenar fantasience, Gjenar fantastic, Gjenar ironic
lunedì 9 luglio 2012
Scjavalgjant l’imensitât
Sgarfant tal passât, Stiefin si ricuardave di chel dì che al viodè sô mari cuntune letare in man. Si le viodeve che e veve alc impuartant di dîi. Il zovin, incuriosît, al smicjave i espressîfs cambiaments de sô muse, che pandevin dai sintiments contraditoris, no si capive se lis novitâts a fossin buinis o mancul, parcè po dute chê malcuietece?, vevie forsit pôre di spampanâ chel che sintive? Di bot e sclop la mari e proferî cun vôs ingrocjide: - to pari nus mande i biliets de nâf!
La femine no crodeve plui tes clamadis virtûts teologâls, se al fos stât par jê e varès mandât dut sul mus, ma al jere l’avignî di Stiefin di mieç. Si ricuardave che si sposà di presse par fâ tasè chês lengonatis peteçonis dal paîs. Il so om al partì pôcs dîs dopo il sposalizi, e a part di cualchi salût puartât a vôs, cheste e jere la prime volte che e riceveve une letare di lui.
Un mês dopo si imbarcjarin. La prore e fasè rote viers i mârs austrâi, vierzint ae svelte un agâr, che altri tant ae svelte la pope lu sierave. Le vuidave la Crôs dal Sud che di adalt i voglave cimiant di filât par che no pierdès la strade, ni la sô ande flessuose e galandine.
Mari e fì no jerin par nuie comunicatîfs, ognidun cjapât dai siei batibuis: a jê si le viodeve ubidint circostancis di maridade e ancje di ordin economic; Stiefin, invezit, al fadiave a manovrâ il rondolâ de gnove situazion che i proponeve cui sa ce robis, se pur seneôs di gnûfs orizonts e fevelis, al jere simpri su lis spinis. Si po ancje capîlu: Stiefin al jere rivât ae adolessence cence mai movisi di chel piçul mont antîc, rurâl e contadin. Il pari no lu veve cognossut. Dîs che il nono al jere simpri stât par dongje, ma ancje lui un dì al partì cuasi di scuindon: lu cjatarin scrufuiât tal vignâl de braide, cuntun maçut di vencs e lis fuarpis di cuinçâ tes mans. Stiefin si sintì bandonât pe seconde volte.
I pinsirs a svolavin sore alis di sperance. Il baûl cjamât di ricuarts al fadiave a percori cheste rote. A stavin par rivâ, scrutinant l’orizont si lumave bielzà la sacume di cheste gnove spuinde. Di sigûr al jere dut di ricostruî sore vecjis e rusinidis fondis.
La femine no crodeve plui tes clamadis virtûts teologâls, se al fos stât par jê e varès mandât dut sul mus, ma al jere l’avignî di Stiefin di mieç. Si ricuardave che si sposà di presse par fâ tasè chês lengonatis peteçonis dal paîs. Il so om al partì pôcs dîs dopo il sposalizi, e a part di cualchi salût puartât a vôs, cheste e jere la prime volte che e riceveve une letare di lui.
Un mês dopo si imbarcjarin. La prore e fasè rote viers i mârs austrâi, vierzint ae svelte un agâr, che altri tant ae svelte la pope lu sierave. Le vuidave la Crôs dal Sud che di adalt i voglave cimiant di filât par che no pierdès la strade, ni la sô ande flessuose e galandine.
Mari e fì no jerin par nuie comunicatîfs, ognidun cjapât dai siei batibuis: a jê si le viodeve ubidint circostancis di maridade e ancje di ordin economic; Stiefin, invezit, al fadiave a manovrâ il rondolâ de gnove situazion che i proponeve cui sa ce robis, se pur seneôs di gnûfs orizonts e fevelis, al jere simpri su lis spinis. Si po ancje capîlu: Stiefin al jere rivât ae adolessence cence mai movisi di chel piçul mont antîc, rurâl e contadin. Il pari no lu veve cognossut. Dîs che il nono al jere simpri stât par dongje, ma ancje lui un dì al partì cuasi di scuindon: lu cjatarin scrufuiât tal vignâl de braide, cuntun maçut di vencs e lis fuarpis di cuinçâ tes mans. Stiefin si sintì bandonât pe seconde volte.
I pinsirs a svolavin sore alis di sperance. Il baûl cjamât di ricuarts al fadiave a percori cheste rote. A stavin par rivâ, scrutinant l’orizont si lumave bielzà la sacume di cheste gnove spuinde. Di sigûr al jere dut di ricostruî sore vecjis e rusinidis fondis.
di Galliano di Buenos Aires
Etichetis: Contis, Galliano di Buenos Aires, Gjenar romantic
domenica 8 luglio 2012
Contecurte in vacance
Si sarês inacuarts che al è di un pôc che la Ostarie e je in polse.
Il cjalt, il sut, la umiditât... ce volêso, la Istât no je mai stade une buine stagjon pes Ostariis.
Ve chi che alore o vin decidût di lâ ancje noaltris in vacance.
Ce vulial dî? Che no si publichee nuie?
No, nol sarà cussì. Disin che, come che o vin fat l'an passât, o doprarin lis vacancis par tirâ lis contis de Ostarie viere, che aromai a son sparidis insiemit cun Splinder, ma che nô varessin di recuperâ cuasi dutis. No rivarin, pluitost, a cjatâ la stesse imagjine che e jere su la Osterie viere, ma o sperìn che nol sedi un probleme. Cussì, se o volês passâ di chês bandis ca ancje se al è cjalt e sut, o podarês cjatâ alc di lei che magari no si visavis o che no vevis let.
Un mandi a ducj e buinis vacancis!
Chei di Contecurte
Etichetis: Contecurte, Gnovis
lunedì 18 giugno 2012
Soflades
Le gnieçute vuê e je stade ator fin misdì. Agne Lene e à scuegnût lâ a clamâle tal ort, po a berlâ pe ferade, po pe glerie e finalmentri, tant che le clamave di une bande, jê e je vignude fûr da une altre. A jere dae comari di dutis lis comaris: Le Lussie.
Nuie di mâl, intindinsi. Tant che le frute e je da jê, a pues stâ cuiete. Baste che no i dedi masse porcariis senó le frute a taule no i mangje plui nuie e baste che no i fâsi plui dutrine che un plevan sinò po a messe si stufe.
E justementri, tant che i siervive le mignestrute e varès volût domandâi cemût che e jere lade dae Lussie ma à decidè di spietâ che le frute i cjacari di bessole e di fat, ae tierce sedon di mignestre:
- Agne Lene, parcé no mi contistu mai storiis di sants?
- Parcé che di chês storias aí a tu nd'âs ancje massa da Lussia e cuant che tu vâs a dutrina a tu varâs inmó di plui. Sofla sula sedon se nò tu cji sbrovas. Jo cji conti dome di chês che no cji contarà nissun. Sofla!
- Sì, ma a mi a mi plâs di savê lis storiis dai sants - e dîs soflant un fuh. - Vuê a mi à contât che a 'nd ere un sant che al cjacarave cui ucei e cun ducj i anemâi. Fuh! Parcé no mi contistu bielis storiis cussì? Fuh!
- Eh ma. No sta soflâ cussì fuart che tu strucjas la mignestra sula tovaia, mo.
Le pine e pare jù le sedon di mignestre soflade e a 'nt cjape sú une altre che e sofle domandant:
- Agne Lene, parcé no atu nissun cuadri di sant e nissune statue de madone in cjase. No preistu mai tu? Fuh.
- Eh sì sì chi prei, ma cidina cidina. No ai voia di dâ fastidi al Signôr cu las mês preieras che lui al é di sigûr bielzà massa cjapât a scoltà dutas chês dal Papa, dai vescui, dai plevans e dutas chês dai puar biâts e chês dai mangja... Ostia la possa ardi di Lussia che a 'nd à simpri una! Sofla, ch'a tu cji sbrovas!
- Fuuuh, e o sofli pur! Fuh, ma ise vere che il Signôr al sa e al viôt dut?
- Eh, al savarà ben lui, cui ch'al é bon e cui ch'al é trist. Nol coventa mostrâ ch'a si prea par sei buina e no coventa mostrâ sants e madonas par fà crodi che si é bogns.
- Fuh. Alore ancje un plevan al pues sei trist?
- Eh ma, a tu lu domandarâs a pré Leon. Lu savarà ben lui il parcé ch'al ven a bevi il café da me invezit di lâ da Lussia , no?
- Fuh! Ma la Lussia a mi conte simpri bielis storiis di sants a no pues sei triste.
Gnervoside, agne Lene e tire il flât come par cjapâ fuarce, e sbasse i braçs come par lassâ prêse, e siere i voi come par domandâ perdon po e sofle cence misure sule sedon de piçule e i zonte: - Sa cji plasin tant las storias da Lussia, domandigji alora cemût ch'a è fat par neâ i tuis da sô gjata.
Joii, ma tu mi âs sclipignât la mignestre tai vôi, mo!
di Jaio Furlanâr
Etichetis: Contis, Gjenar ironic, Jaio Furlanâr
lunedì 11 giugno 2012
Picinin, amôr gno
Lu sai che ti plâs mangjâ pocut e san ma buinut, e o soi pronte pal to plasê a vignîti daûr cui mei mangjarins. A buinore o larai a marcjât a cjoli par te il latut plui frescut, il pagnut cjalt di fôr e lis pomutis plui golosutis. Ti dismovarai cu la guantierute de gulizion, cuntune rosute fresculine e une bussadute. Ve ca, ti disarai, il to sugut di narancis pene strucjât. Lis tôs fetutis di pan brustulidis cu la marmeladute di freulutis e il to cafetut cul lat ma cence zucar, signurin gno biel.
Pal to gustadin, nome une salatute frescie di ort, cui ravanei e la ruculute che ti ai semenât jo la cunvierute, bagnade e curade cu lis mês manutis. E ti zontarai dongje nome un jogurtin magri, che lu sai ti plâs tant.
O lavarai la salatute fue par fue che sedin lustris, e il pomidorut a çariesute lu taiarai pal mieç, amôr gno, che tu sintis dut il savorin di soreli par che ti jempli il to curisin di bogns sintiments. O cuinçarai il dut cul vuelissut dolç e delicât de riviere di soreli jevât de Ligurie, cun pene une gotute di asêt aromatic che o fâs jo, par te tenerece mê. Une gotute de mê salivute par striati che no tu ti dismenteis dal to amorut adorât. Par saurî la tô salatute une mê lagrimute salade di comozion al ricuart dal nestri prin amôr cuant che o jerin zovins.
Pe cenute, pensarai vie pal dì, che o soi sigure di sauriti il stomi e che par un an o rivi a discjoliti dai toi pinsiruts cence stufâti nancje une volte. E no mancjarâ su la taule chel taiut di vinel neri di cantine che ti va ju tant ben. Par indulciti la bocje palacinke ae marmelade che o fâs jo o budinut di cjicolate, daûr de ispirazion.
Alore, mi vuelistu tant che tô afezionade cogute di cjase? O soi nete, che o fâs une dociute ae matine e il bagnut sot sere. Mi tai parben lis ongulutis e tal fâs vulintîr ancje a ti. No mastii gome merecane, no mi impuci il flât di spagnolets, no ai pei di plui ni sot dai braçs ni là che tu vâs dispes a cjapâti lis tôs gjoldudutis. Lis mês manutis a san cusinà e fâti gjoldi. Se al covente o pues ancje insavonâti la schene e resentati i cjavei. La gnot o pues scjaldâti co mi intachi crote a ti. Mi vuelistu amôr gno picinin?O sarai la tô cogute, la tô camarele, la tô stuute, la cunvierie di arâ e savoltâ salocor. Prin di durmî ti puartarai la camomilute.
Parcè alore tu ti sês stufât di chê sdrondine di Marie, chel gran putanon di chilo, bocognone trucade e tu sês tornât di me, om di mierde che no tu sês altri. Chê carampane, cun chei tacs di dodis che cole dal moment, troie che dut lu san e ridin di te. Parcè gno picinin propite cun chê vacjate di Marie. E cumò che ti à stufât cui soi numars di rivendicule di sante catarine tu sês tornât a a fati cocolâ ca di me, schifôs di un sporcacion che no tu sês altri.
Ti siesti jo, no stâ vê pôre, i toi fastidiis.
O rivi in cjamare dal moment cu la camamilute clipe par te, cuntune sedonute di mîl e une di velen pes pantianis, cussì che sedi la ultime volte, ninin gno, che ti siervìs e che ti torni a cjapâ indaûr daspò di ancjemò une altre scjampadine cu la ultime sdrondine che tu sês lât daûr.
di Stefano Gasti
Etichetis: Contis, Gjenar neri, Stefano Gasti
venerdì 8 giugno 2012
balades
Louis Joseph Raphaël Collin, Honte, 1892musiche par compagnâ la conte
prin moviment: jessî. valz.
tal cuchil dal Riul, taponât intal sorc, al cjatave bielstâ copari Vincèns. curiôs, furighìn, gjalinâr, i plaseve ogni dì cirî fûr le miôr ande de vite. ben di là dai setante si lecave inmò i lavris gjoldint cun bon estri de nature il misteri. a dî il vêr le sô plee no jere spartide: che le sfrente de scugne no dave francjisie. cundut le balade (si capis, in moreste) i leve di viole: tra une cerce e un taiut al fumave le beche pilucant di plasê. che al fos sul content si viodevilu in muse: svelts i voi e barons un biel pâr di mostaçs. al rideve di gust vent tal ort il cupeç: che i zuiave di gale ogni sclip di bielece.
invidiât di scuindon, pôc di sest in peraule, al gustave le pome, di stagjon in stagjon. nol à fat malegracies che in rivuart al tignive ognidun ogni volte: e tal câs al scuarzeve nome chel che di bon e volevin di lui, sedi vedue par simpri o pôc dome in chel jenfri.
secont moviment: vê. tango.
dut diviers il bon Roman: un biel grop di brâf cristian. possident insin de muse, cule vôs fate, di orcul. lui tignût al jere invezit, salt, onest, lavoradôr: che pal ultin jere vêr, a da jù par chei altris dôi.
ancje lui mai nol diseve nissun no a dibisugne, nome che a l’ocorence, si faseve dâ un acont: a le sclete, di buinore, tant par disduliâsi i gnerfs.
« … o ai di plantâ patates... » « ven doman ti’n doi un sac ... »
« … o ai bisugne di fasûi... » « ven doman ti doi i miôr ... di bessole, tor des cinc ». e in te stale cules vacjes, prin di molziles al molç une mari di famee che di meti dongje e veve par chês bocjes il gustà ... e jere propit di bessole.
“se Diu al viôt jo o proviôt ... vevio di mandâ mê fie che a lui i lave miôr? jo o tâs o vai o glot. po cjalant i fruts mangjâ o dîs nome: par vuê o ai fat! doman Signôr fasarâs tu… ”.
lui al leve nome a messe le zornade de salût: che Madone i des inmò robustece par mandâ indenant dure chê tiere! e jere tante a guviernâ…
al pinsîr al suspirave. dut content dal so ben fâ.
detule. mazurche.
no si pues meti judizi cuant che no si à a ce fâ cul pelôs di che puar vivi. Ma par dî une robate volarès olsâ che almancul di pavee un al cjoleve: il so gjoldi, fasint gjoldi. biel chel altri dut cjapât, al cjapave juste impen, ognidun di fan pal cuel.
vâl a dî …
che diu-nus-vuardi sei par vuê che un doman
dant cumò il mût di jessi e vê une dì ancje di jentrâ ( … ? )
po … jessi fûr de maluserie, par vê part de biele gjonde …
e ca ducj a tocjâ len:
sore che inte val-des-lagrimes, nô o vain propit benon …
finâl. minuet.
scjaraçule, maraçule
la lusigne, la craçule … [1]
di el fari
Etichetis: Contis, El Fari, Gjenar poetic, Gjenar romantic
Iscriviti a: Coments al post (Atom)


text:
mercoledì 28 maggio 2014
Mandi Franco
Mi riès une vore dificil scrivi chestis riis, ma o ai pensât che no podevi fâ di mancul, e che al è just saludâ cui che nus à dât tant e tânt nus à lassât.
E je la seconde volte, in pôcs mês, che o scrîf un post di chest gjenar, e nol è biel, parcè che ciertis robis ti gjavin lis peraulis e ti lassin plui puar.
Franco Marchetta nus à saludât par simpri, vuê, e un come me che lu à cognossût in pratiche dome vie ordenadôr forsit nol à tant dirit di scrivi alc su di lui, e di fat, no lu fâs.
O sai dome che Franco al jere un dai colaboradôrs di Contecurte e di sigûr il scritôr par furlan che miôr al veve capît e doprât la nestre lenghe in maniere moderne e doprant i mieçs di cumò. I vevi domandât une conte su la vuere, pôcs mês fa, e mi veve dite de sô salût, ma mai o varès pensât che lis robis a coressin in cheste maniere. Cualchi domenie indaûr lu ai sostituît intun spetacul a Tor di Zuin; su la scansie o ai inmò il so libri, a miezis, chel che al à vint il penultin Sant Simon.
Nus à lassât tant, e il mancul che o puedin fâ al è leilu e tignî di cont il furlan, almancul un pôc di plui.
Nuie altri, e mandi Franco.
Etichetis: Franco Marchetta, Gnovis
venerdì 23 maggio 2014
Fassuts tal Soreli
“Vuê al à di vê metût sot cualchi fassut di plui chel là” e diseve puare mê mari cjalant il Soreli tai dîs di canicule dal mês di Lui, cuant che il scjafoiaç al brusave la tiere e i suiave il gargat ai cristians. A si cjatave di parâsi dome fasint un scjuc tai canâi de bonifiche, là che la aghe di risultive ti glaçave ancje il sanc tes venis. Par rivâ tal canâl plui dongje, si veve di pedalâ une buine miezore pes stradis plenis di polvar, rivant ducj sudâts, a pene mangjât, e a la fin discrotâsi e butâsi dentri. Altris timps, cualchi an di mancul su la schene, e a no 'nd jerin palanchis avonde par lâ fin a Lignan a bagnâsi tal mâr, a jerin robis di siôrs chês. Di chei timps là, a mi à restade simpri la curiositât di savê cemût ch’al faseve il Soreli a butâ fûr dut chel calôr dome d’Istât, e a ritirâlu d’Unvier cuant che invezit al coventave di plui. Si che duncje cuant che je rivade la ore di ritirâmi dal lavôr, che par dîle sclete e sarès l’ore de pension, o ài cirût di contentâ la voie di savê, e mi soi metût a lei ogni sorte di gnovis di astronomie, notantmi ancje intun circul di astrofii. E al è propri cussì che o ài scomençât a capî il misteri de nestre Stele Mari e ducj i berdeis ch’a sucedin te sô panze.
Come gjenar di stele, il Soreli al è classificât une Nane zale, nancje tant grande, plene di gas idrogjen e di eli; in tal so nucli di mieç e lavore come un for, une centrâl nucleâr plui e mancul, brusânt idrogjen che al devente eli par produsi energjie di spudâ fûr tal spazi in forme di rais eletromagnetics e aiar solâr; chei rais li a dan le vite su la Tiere ai cristians, a lis bestiis, e a lis plantis. Sigûr che d’Istât dut chel calôr al po dâ fastidi, massime tai dîs di canicule, ma bisugne sopuartâlu se si vûl che cressi e che a vegni buine la robe tal ort e tai cjamps. Se po a si pense che in ta chel for a si tocjin temperaduris di 16 milions di grâts, che a deventin “a pene” 6 mil sù la croste di fûr, la fotosfere, provait a contâ trops fassuts di len ca coventaressin par rivà a chel calôr li! E fin chi dut ben, ma cemût mai tant frêt d’Unvier? Parcè dut chel salt di lûs e calôr tra dì e gnot? Dulà a vano a finî di gnot dute che lûs e calôr? Il Soreli a nus sierial la spine cuant cha al vûl lui? Par intant scomencìn a dî che se tal nestri emisferi, clamât boreâl, o vin frêt d’Unvier, in ta chel di sot, clamât austrâl, a crepin di cjalt propri in chê stagjon, e di cuintri a murin di frêt d’Istât, tant par dî che la nestre Stele Mari a no fâs partesanariis di sorte a di nissun e la sô spine e je simpri vierte. E po il Soreli a nol à nissune colpe se la Tiere a no je buine di stâ ferme e a zire tant che une balarine intor dal sô as, fasint in mût di fâsi brustulî e lusorâ di dì dome il toc di muse ch’i plâs a jê, metint al scûr e al fresc di gnot chê altre bande.
Ma a no je mighe finide li, parcè che il balet al continue ancje ator de sô Stele suntune orbite elitiche, che la fâs scjampâ vie lontan fin al pont clamât afeli, par tornâ dongje al perieli tant che intun bal di cort, che al dure un an. A prin colp si disarès che il cjalt e il frêt a podaressin nassi dal dongje e dal lontan de orbite, e invezit lis stagjons a son puartadis di une altre matetât de Tiere, parcè che il sô as a nol è dret a plomp sul plan de orbite, si ben in clin di 23°; cheste strambarie e fâs in mût che i rais dal Soreli a batin plui drets cuant che la gobe, tal nestri emisferi, e je pleade viers di lui e duncje o vin il cjalt; al contrari pal frêt. Tal emisferi di sot al è il cul de Tiere a scjaldâsi d’Istât e a tirâsi indaûr par disfredâsi d’Unvier.
A saressin un grum di altris robis di contà su l'in clin dal as terestri, fasin cont la precesion dai ecuinozis, ma la conte a deventarès masse lungje e l'ostîr a mi tirarès lis orelis; miôr sierâ chi par cumò.
Etichetis: Bepi Zefon, Contis, Gjenar romantic, Gjenar sientific
mercoledì 21 maggio 2014
Braùre
(Sandro Botticelli, Belzebù, disens pe Divine Comedie, 1491-1495)
Lis riis a jerin inmò malsiguris, ma la matite e coreve vie sclete a butâ jù un diaul di creature.
Beatrice, inmagade, e cjalave so fi, daûr a fâ il so prin disen.
Il sfuei, cragnôs e fruçât, al veve parsore il taront di cualchi tace, ma il cjavat cui cuars che la canaie e veve piturât a discjoleve di chei difiets. A jerin vuès a tignî sù une ale di gnotul, largje e plene di voi; un bust pelôs, mans sclagnis a compagnâ in bocje un cuarp di om che al scjassave i pîts. Altris doi cjâfs, cui detâis mancul curâts, a saltavin fûr di ca e là dal cuel, rabiosis.
La femine e sossolâ denant de espression di maluserie dentri chei voi. E cjareçâ il so omenut, su ognidun dai cjâfs, cjalantlu che i tornave une ridade, trê voltis, denant dal spieli
Contis dal Ostîr
di Raffaele Serafini
Etichetis: Contis, Contis dal Ostîr, Gjenar neri, Gjenar romantic, Raffaele Serafini
lunedì 12 maggio 2014
La cove di stran
Il prin purcitut al fe sù une covute di stran. Une dì un lôf grant e trist al sì cjatà a passâ par là: «Vierzimi la puarte!» al disè batint cun violence a la cjasute. «Mai, va vie brut lôf!» i disè il prin purcitut scaturît. «Jo o soi achì par mangjâti e ti mangjarai!» i rispuindè il lôf cuntune ridade nereose, e al tacà a soflâ tant fuart di rivà a fâ tremâ dute la cove. Al soflà, al soflà e al risoflà insin a che la covute non svolà vie. Il prin purcitut, disperât, al cirî di scjampâ, ma il lôf, plui svelt, lu grampà disint: «E cumò i ti mangji!» Lôf e purcitut si cjalarin. Si cjalarin par un biel toc. Il lôf nol veve mai viodût un purcitut tant biel, ni il purcitut al veve mai cognossût un lôf tant fuart, gaiart e atletic. A tornarin a fâ sù la covute di stran e alì deciderin di lâ a vivi. Doi cûrs e une cove.
di Jacum Trevisan
Etichetis: Contis, Flabis, Gjenar ironic, Jacum Trevisan
mercoledì 7 maggio 2014
La clâf
Lis cuatri cugnadis a son simpri plenis di fan e i domandin dispès che ur meti di plui. “No ‘ndè” i rispuint simpri Rumilde, e cun chel li paie.
Lôr e san che tal camarin robe purcine e formadi a ‘ndè, ma la Vecje a no mole e ten la clâf simpri cun sè. Lis cugnadis e son disperadis, no si pues lâ indenant cussì e a tegnin simpri di vôli i moviments da la Vecje, soredut la puarte dal camarin; mai une volte ch’a lu dismentei viert. Une dì Rumilde e scugne lâ di corse in campagne, par vie di une urgjenze, e e lasse a cjase lis brûts a speolâ panolis.
Une di lôr si inacuarç che tal claut daûr da la puarte al è il grumâl da la Vecje e si bute a sgarfâ ta la sachete. Cuntun urli e tire fûr la clâf dal camarin, culì dismenteade. Intun lamp a lu vierzin e a restin cence flât; picjât tes trâfs dal sufit al è il paradîs. Salams, luianie, panzete e ta un armarut cu lis puartelis di rêt, formadi fresc e stagjonât. E vin blanc e neri. Lis cugnadis a si butin cence creance su chel ben di Diu e si gjavin la fan, che lis lambicave di un pieç. Po dopo, sierât il camarin e metude la clâf tal so puest, a tornin a speolâ panolis, riduçant.
Sotsere Rumilde e vâ tal camarin e s’inacuarç subit che la mangjative e je calade ni vore di nivel. E capìs di vê fat une falope a dismenteâ la clâf tal grumâl, e no pues nancje lâ a tirâ pai cjavei lis brûts, par no passâ par bausarie. Ur veve simpri dit che no ‘nd jere. I ven sù la fote ma i tocje tasê e meti vie.
Lis cugnadis a son ancjemò plenis di fan, ma ogni tant a si fâsin une biele ridade, visantsi da la pansade che e a àn fat.
A Rumilde, la bile e je passade, ma no à plui dismenteât a cjase la clâf dal camarin.
di Pauli Jacuss IV3IAN
Etichetis: Contis, Gjenar ironic, Gjenar romantic, Pauli Jacuss
lunedì 5 maggio 2014
L'elisir
Vincent Van Gogh, I bevidôrs
(vueli su tele, 1890, 59.4x73.4)
I Van Dick a vevin lavorât tai cjamps dute la matine. No bevevin mai tal roiuç, masse cagot platât in chei rivocs, e cuant che tornavin il sut ur scoreave bocje e lavris come un vuardian fûr cul cjâf.
«Si che duncje chest elisir nol gjave la set?»
«Sigûr po che la gjave! Ma al è fat cun cuar di drâc, al covente a dâ fuarce ai oms che a vuelin… sì, insome, i siôrs a àn intindût, nomo? Si no cemût podaressio vendilu a cinc fiorins la tace».
«E invezit jo o dîs che tu sês un imbroion e che par dîs centesims tu darâs di bevi a mi, gno pari, gno fradi e ancje al piçul Vigji», al ribat chel altri, menaçôs, fasint di mot ae strade vueide.
L'om, restîf, al cjôl dôs butiliis inte caroce e al jemple une broche, po dopo ju cjale intant che a svuedin seneôs lis tacis, spietant che il velen al fasi efiet. I robe i vistîts, lis sacocis e i imprecj di vore.
La scrite Elisir de Fuarce e slûs sul flanc de caroce, intant che lui al strissine i cadavars framieç dai tulipans.
di Raffaele Serafini
Contis dal Ostîr
Etichetis: Contis, Contis dal Ostîr, Gjenar neri, Raffaele Serafini
venerdì 2 maggio 2014
Il Crist tal curtîl
Checut al veve vût simpri alc di dî cu la glesie e il cîl, e lu diseve a mût so, par vie ca no i leve jù di jessi nassût piçulut e restât pôc plui grant di un nanul, ancje in tal cressi. Al podeve dut câs svantâsi di vê un concorint in te Famee Reâl, deventât Re, ch’a si faseve clamâ Altece, cun di plui ch’al jere plui piçul di lui. La famee e la comunitât dal paîs a lu vevin acetât, cuasi glotût, tant che un di lôr, soredut parcè che lui a no si faseve meti sot di nissun, e no si tirave mai indaûr ancje cuant che al jere di menâ lis mans ta lis barufis. Al banc de ostarie cuant che i omenons a fasevin i smafars disint: “Tâs tu piçul ca no tu rivis nancje a fâti viodi da la parone”, lui al rispuindeve: “dii distire pognets e bocon di mone, cui aial la gjachete plui lungje?”. A dî il vêr a nol veve la gjachete plui lungje dai omenons, ma che plui dongje tiere di sigûr sì; tant vâl, la robe a finive simpri in ridade.
Tal fevelà i scjampave dispès plui di une orazion çampe, e si diseve che, propri par chel, il crucifìs ch’al veve picjât sul jet al sedi colât par tiere e si sedi distacât da la crôs, tentant di scjampâ vie de cjamare.
Par vie da lis sôs blestemis, cualchi mangjeparticulis i deve la colpe a lui dall comparî de murie di mâl rusin ca tacave i purcits fasint une copadice tal paîs, ancje se par contâle dute fin insom, la int a purcitave istès di scuindon par no straçâ tant ben di diu. “Mangjaressistu un toc di purcit di chel ca vin purcitât vuê, Checut?” “No, a tocji la polente sul zenoli pitost”, al rispuindeve Checut, savint ben di ce raze di cjar ca si tratave.
Lui a nol leve mai in glesie e al leve in bestie dome a fevelâi di confessâsi, cussì chè cuant che e je rivade la sô ore, la famee e à cirût di convincilu a ricevi il vueli sant, ma a nol è stât câs; inalore ducj insiemi a àn decidût di fâ rivâ istès il plevan cul zagut e la crôs. “Rinditi Checut ch’al è il Crist tal curtîl”, “No mi rint orcoboie nancje s’al è il curtîl plen di Criscj”. Cussì al è muart Checut, in linie cui siei principis fin tal ultin. Par gno cont al è cence fal in Paradîs, salacor passant framieç des gjambis di San Pieri, daspò vê tucât la puarte sante.
di Bepi Zefon
Etichetis: Bepi Zefon, Contis, Gjenar ironic, Gjenar romantic
venerdì 25 aprile 2014
ce legre musicute!
Jean-marc Nattier, muse de comedie, 1739
vuê grande fieste a la cort di France / par une frutine gnove resint / riçot formentin, blanc e ros di miluç. / tant e tant i dan Oscar [1] di non /
parcè che so pari al spietave un mascjut / impen, oi oi oi, a la lûs e ven jê / e lui par zugatul inte scune i met / un grant flocon blu, cuntun piçul floret
o ledi, ledi, ledi, lediòscar ... ducj a fasin fieste cuant che tu passis tu
o ledi, ledi, ledi, lediòscar ... compagn di un moschetîr, tu savarâs dâ jù
(sigle di Riccardo Zara)
***
ce staiso viodint, fruts ? - o vin domandât ae mame.
bon, ma ce robe ise ? - lediòscar (e cence discjoli voli) … tal disin dopo
benedet strìming [2]: e an une sgrife tal pontâ il surisin!
benedete inocence e diseve la none.
par chest, fruts, no pues dîus cui che jere dabon chê frutate: Julie d’Obignì [3]. fie di Cjastòn [4].
alte, atletiche, fate ben, voli turchin, piel cjanore: un incjant.
spadacine cence timôrs o sudizion: di fâ pierdi il cjâf. tant che il paron di so pari [5] la smicje di bot. ma siôr cont, e à cutuardis agns!
plene la gose e onôr al pagnut. ( pensait se chel che o vin culì, al fos nassût in chê volte ! po ce gnece d’Egjit … )
e il siôr cont in braùre la puarte a palaç. ma prime, par meti un blec, la fâs maridâ a un Mopèn [6] sore di un incaric tal sud de France. lui, là jù, al va di bessôl: jê si ten dure dome chel non.
e di culì la storie e cjape une schirie di rangjaments.
tachin cu la plee leterarie.
Gotiè [7] la batie Madalène, madmuasèl di Mopèn. la fâs travistî di om, i dà non di Teodôr e l’estri di un galant: par che cjapi sù inzen prin di jessi cjapade des freis dai masclis. podevie/podevial no fâ inamorâ? ma lafè sì! d’Albert [8] che al prossume la veretât, si incee di chê Madalene. e Rosete la sô morose, e reste striade di chel Teodôr. e Madalene/Teodôr e contente ducj i doi.
la storie in rût, e ingrope un ravai che al misclice il vêr figurât, cul pustiç probabil.
a vincjeun agns e jentre a l’Opare di Parîs, in gracie di un vecjo tenôr, so gnûf ami. deventant la beniamine: pe deliziose vôs di secont, pal snait di balarine, e il biel estri di recite: sei in cotule che in bregons. figotade e bramade di oms e di feminis
a vincjetrê agns, si cjate in disfide: lant juste cuintri la proibizion da Re di fâ duei in Parîs. ma chê leç e rivuardave dome i oms! salvade.
e bandide! ma no di Cupido: che in esili e cognòs une bionde ninine. atrazion vicendevule. ma la famee di chê fantate la fâs sierâ intun convent. finide li? nancje par insium!
i plui dolçs a vuelin che Julie e torni insiemi a Mopèn: fin cuant che e mûr. i bogns cun prionte, a fasin murî invezit lui e jê che si ritire in convent. chei cun zonte in malizie, la mandin sì, in convent, ma intal stes de bionde ninine: diu-nus-vuardi! ma chê spadacine cence pôre, atore esperte, amante inamorade, podevie mai stâ cu lis mans in man? nancje muarte!
a murî invecit e je une muiniute dal convent: soterade in chel cimitieri. Julie, di gnot la tire sù, la puarte inte sô cjamare e po e pie un fûc che al bruse su dut. cuarp strassomeât. conturbie, scatûr e fuifui des muiniutis. lôr dôs alore a puedin slontanasi: par vivi par simpri, contentis beadis.
mi plâs viodilis cori, a brene vierte pai boscs de Provence, in siele a doi camargue, viers soreli jevât …
invezit: cualchi brut invidiôs (moralist di zornade) lis fas cjapâ des vuardiis dal Re. la bionde a cjase, Julie in preson. ma un Re lusorôs e cussì tant sensibil al biel, varessial podût tignî in cjadenis chê delicade delizie? magari ancje sì: par vêle dome par se !
salacor chê fantate incuiete e bramade, cûr di morbin e anime libare, cu lis alis çoncjadis, no à podût tignî bot. e di culi lis versions a concuardin di gnûf: fasintle rivâ insom dome ai soi trente siet agns.
°°°
o ledi, ledi, ledi òscar ... e cjante la sigle finâl
e alore fruts?
masse biele! e salte sù la piçule, sierant il pugn tant che une teniste.
il mûl invezit al scjampe in curtîl e al cjape a pidadis il balon. plui che la spade i devi vei fat impression alc altri.
benedete inocence. e no tu sas inmò nuie, frut gno!
so mari lu cjale in cidin dal barcon.
dal Passadôr
[1] Oscar François de Jarjayes, non inmaneât dal gjaponês Riyoko Ikeda, pal carton Lady Oscar. il lavôr, incuadrât ator dal grant ribalton de France a la fin dal ‘700, si è mot su la figure storiche di Julie d’Aubigny, nassude plui di cent agns prime. precursore di costumancis che a vignaran di voghe plui tart. par viodi il carton, baste tacâsi a http://grafica.magica.forumfree.it/?t=65031776 (a son cuarante pontadis). se no savessis cemût fâ, domandait ai vuestris fruts
[2] streaming : i mûi non an nissun fastidi a inviâlu. ma bisugne simpri fâ atenzion, par che vedin di doprâlu cence vê di stomeâ la lôr buine gracie
[3] Julie d’Aubigny (1670-1707) spadacine, cavalarice, balarine e cjantante liriche: cognossude tant che La Maupin. viodarìn parcè.
[4] Gaston d’Aubigny, pari di Julie: spadacin, bevidôr, zuiadôr, cotolin. segretari dal cont Luîs d'Armagnac (mestri di Cjase dal re di France, Luîs XIV, Le Roi Soleil) al à volût che la fie e fos inscuelade. lei e scrivi, danze e dissen. e no par ultin, ancje tirâ di scherme cu lis vuardiis dal re: tant che un om.
[5] simpri il cont Louis de Lorraine-Harcourt-Armagnac (1641-1718), benzà maridât cun Catherine de Neufville (che i à dât cutuardis fruts) ma simpri cun voie di passonâ: par svariâsi dal lami (cui mai mi ricuardial …)
[6] monsieur Maupin, un bon om, intimpât, di Saint-Germain-en-Laye vicin Parîs
[7] Théophile Gautier, Mademoiselle de Maupin. Double amour, novele scrite tal
1835, a vincje cinc agns
[8] Louis Joseph d’Albert, duc di Luynes (1672-1758), comandant militâr al servizi di Massimilian II di Bavarie
Etichetis: Contis, Gjenar romantic, Gjenar sociâl, Passadôr
mercoledì 23 aprile 2014
Cemût ti sintistu?
Pierre August Renoir, Bagnante bionde
(Vueli su tele, 1881, 81x62)
I voi piçui, lis palpieris che un pôc a colavin. Il mustic a spice al stonave cuintri il nâs e la gobe che e cimiave parsore. Voglariis lizeris a marcavin une lûs dal voli cence un colôr precîs, pene forsit a lenzi il grîs. Lis spalis, cuasi discomparidis intune ruspiose magrece, a parevin volêsi platâ daûr di un sipari sfiliôs di cjavei cence forme. Une sclete palandrane, cjapant polvar sul pedrât, e taponave spicis e mancjance di sen, fîs di faturis, lavôr o forsit cuissà, malatie. Il mâr, daûr, al sburtave il voli di cui che al cjale cuintri le fantate, tal insieme pardabon brute. E pûr e rît, cuant che timide e domande di jessi piturade. "O volarès sei come che mi sint" e dîs.
di Raffaele Serafini
Etichetis: Contis, Gjenar romantic, Ostîr, Raffaele Serafini
Iscriviti a: Coments al post (Atom)


text:
jentrade
martedì 1 aprile 2014
Trê cuadris e un spieli (1)
jentrade
5 coments:
-
-
O ai let.
O sčhampares vie, come che puaris.
O speri intun lusor che lor no àn mai viodût.
uaris.
O speri intun lusôr, che che puaris non an mai vidut
- 01/04/14, 18:03
-
-
O ai let.
Jo o speri di viodi un lusor, doman.
- 01/04/14, 18:35
-
-
Scusait le me confusion!
- 01/04/14, 19:56
-
-
Passadôr, a tu âs piturât Cjaurêt cul pinel de marilenghe, tant che Picasso cun Guernica. Bepi
- 01/04/14, 23:32
- Mario Sommarti ha detto...
-
Mi sune miôr cuant che le conte a é dute une e o puès cjatâ riferiments, lant e tornant jenfri lis
liniis ancje par vie che di rie in rie a no é facil da lèi ma forsit al é miôr cussì che le conte a sedi stade
taiade in doi o scrite in episodis. Par fânus pensâ, toc par toc al so penç contignût.
Il sogjet al è dûr e fuart e mi tocje plui che il mût di scrivi. Par me al nus mostre cemût che le int furlane, di vuere in vuere
e da une invasion à che altre e a finît par sierâsi su se stesse
come se vès pôre di mostrâ i siei sintiments o di pensâ masse in grant.Rasegnade, a stâ cidine, umil,
a no fâsi viodi e biecemai a criticâ e sbassâ chel ch'a volarès gambiâ alc in sè o te societât.
Jo o crôt che si puedarès vierzi un dibatit a partî di achi par viodi si le glesie no à le so part
di responsabilitât te modificazion dai cernêi e fintramai tal DNA dai furlans
ma alore nissun al fevelarès plui di cheste conte e mi fermi achi par no fun coment plui lunc che le conte.
Jaio
- 02/04/14, 08:51


text:
venerdì 15 aprile 2011
Gnovis di Avrîl: concors, seradis, premiazions
2 coments:
-
-
Us segnali, cence scusami prime, ni dopo, un paradoss paradigmatic dal Friul cal cjale, al lei e si domande parcé mai un concors leterari/fotografic (titolat Contecurte ingabiade) al sedi un paradoss paradigmatic de atualitat furlane che no gambie.
Mandi
Frank Spada
- 15/04/11, 19:30
- Dame mit Fächer ha detto...
-
"Sêso di chei che cuant che a jentrin intune Ostarie si fasin simpri puartâ il listin e dopo vêlu cjalât par vincj minûts a cjolin un spritz o un cafè? Ve chi che us contentìn! Chi sot o podês cjatâ la nestre ufiarte, simpri in vie di inzornament.
E dut al presit di un clic."
Siôr sì, il listin lu ai zirât e voltât ma o viôt che al mancje un inzornament. Sperin che prin dal 25 di Jugn a rivi ancje achì une gnove che a è bielzà vecje e che parfin ta lis ostariis di Florence a le cognossin
http://www.comune.remanzacco.ud.it/files/ConcorsoFrankSpada-Regolamento.pdf
- 16/04/11, 09:05


text:
La idee e jere chê di cusinâ une gjaline, une di chês di curtîl che a àn raspât cu lis çatis dut ce che a àn cjatât par tiere e a àn mangjât robe buine, simpri e comuncue. Mario nol jere pratic di chestis robis, par dî la veretât e jere la prime volte che al provave. Daûr des istruzions che al veve cjatât su internet al varés vût di procedi in cheste maniere: prin di dut al veve di copâ la gjaline, al è clâr, intune maniere che no fasès tant mâl a la bestie. Te Rêt il consei plui comun al è chel da la "tirade di cuel": si cjape la gjaline pes çatis e cun che altre man si tire il cuel fin che il fîl de schene no si spache. Mario nol jere tant convint, i faseve un pôc di stomi cjapâ la bestie pal cuel, cussì al veve decidût di taiaial di bot, cuntun colp sôl di curtìs. I conseis dai esperts in Rêt a continuavin: taiâ la vene dal cuel, picjâ la gjaline cul cjâf par jù par disgotâle dal sanc, par un dîs minûts. Al coventave prime splumâ dute la bestie e netâle da lis vissaris, ma subit, parcè che se la gjaline si sfrede la piel e ven vie cu lis plumis e no va ben, ma ancje su chel fat la Rêt e jere plene di soluzions alternativis. Cussì Mario al veve decidût di doprâ cualchi variante pensade sul moment: al veve preparât un biel seglot par tignî il sanc de gjaline e no sporcjâ par dut, al voleve fâ un lavôr net. Intant la femine, dongje di lui, lu cjalave fis cui voi spalancâts. E jere indiferente al lavôr dal so omp, a ce che al faseve. La femine e jere fintremai indiferente al fat che e jere la prime volte che il so omp si meteve a fâ une robe dal gjenar. La prossime robe di fâ e jere disuessâ la bestie ma Mario al jere trancuîl parcè che su Internet al veve cjatât ducj i conseis par fâlu ben e a la svelte. Finît. Prime di lâ fûr de cusine al cjale Irem pe ultime volte, che fin a une ore prime e jere la sô femine. E jere simpri li, no si jere mote di un milimetri, oviamentri. Al jere rivât a fâle stâ dute intune valisute e par tiere nancje une gote di sanc. I conseis de Rêt a jerin stâts propit bogns.
giovedì 28 luglio 2016
La gjaline
La idee e jere chê di cusinâ une gjaline, une di chês di curtîl che a àn raspât cu lis çatis dut ce che a àn cjatât par tiere e a àn mangjât robe buine, simpri e comuncue. Mario nol jere pratic di chestis robis, par dî la veretât e jere la prime volte che al provave. Daûr des istruzions che al veve cjatât su internet al varés vût di procedi in cheste maniere: prin di dut al veve di copâ la gjaline, al è clâr, intune maniere che no fasès tant mâl a la bestie. Te Rêt il consei plui comun al è chel da la "tirade di cuel": si cjape la gjaline pes çatis e cun che altre man si tire il cuel fin che il fîl de schene no si spache. Mario nol jere tant convint, i faseve un pôc di stomi cjapâ la bestie pal cuel, cussì al veve decidût di taiaial di bot, cuntun colp sôl di curtìs. I conseis dai esperts in Rêt a continuavin: taiâ la vene dal cuel, picjâ la gjaline cul cjâf par jù par disgotâle dal sanc, par un dîs minûts. Al coventave prime splumâ dute la bestie e netâle da lis vissaris, ma subit, parcè che se la gjaline si sfrede la piel e ven vie cu lis plumis e no va ben, ma ancje su chel fat la Rêt e jere plene di soluzions alternativis. Cussì Mario al veve decidût di doprâ cualchi variante pensade sul moment: al veve preparât un biel seglot par tignî il sanc de gjaline e no sporcjâ par dut, al voleve fâ un lavôr net. Intant la femine, dongje di lui, lu cjalave fis cui voi spalancâts. E jere indiferente al lavôr dal so omp, a ce che al faseve. La femine e jere fintremai indiferente al fat che e jere la prime volte che il so omp si meteve a fâ une robe dal gjenar. La prossime robe di fâ e jere disuessâ la bestie ma Mario al jere trancuîl parcè che su Internet al veve cjatât ducj i conseis par fâlu ben e a la svelte. Finît. Prime di lâ fûr de cusine al cjale Irem pe ultime volte, che fin a une ore prime e jere la sô femine. E jere simpri li, no si jere mote di un milimetri, oviamentri. Al jere rivât a fâle stâ dute intune valisute e par tiere nancje une gote di sanc. I conseis de Rêt a jerin stâts propit bogns.
0 coments:


text:
Une altre seradone plene di ‘Suns’. Dopo Suns Sardigna, dôs setemanis indaûr a Casteddu/Cagliari, nossere a Udin e je stade la serade finâl dal concors musicâl di Suns Europe, che e à presentât inte maniere miôr il spirt e i intindiments dal Festival european des arts performativis tes lenghis minoritariis, che si siere vuê cul conciert di Marco Brosolo a Manià.
L’event che si à davuelt tal teatri gnûf Giovanni da Udine al à mantignût ce che si spietavisi sei pe cualitât dal spetacul che pe partecipazion dal public, cul Teatron plen di int e tancj di lôr a scoltâ la direte par radio su lis frecuencis di Onde Furlane e vie internet in formât audio e video sui sîts www.sunscontest.com e www.ondefurlane.eu: une serade che no si pues dismenteâ, che e à palesât sei la vivarosetât des espressions musicâls e plui in gjenerâl culturâls des minorancis e des nazionalitâts de Europe sei la impuartance des lôr rivendicazions e de lôr tutele.
Sul palc dal ‘Teatron’ si à viodût ancje une rapresentazion concrete dai resonaments fats vie pe buinore dentri de taule taronde Friûl@Europe. Lenghis, dirits, creativitât e promozion dal teritori, che si à davuelte alì de Universitât dal Friûl. La diversitât linguistiche e je un valôr, un dirit e une oportunitât par ducj e l’investiment di risorsis fat a pro des lenghis minoritariis, de lôr tutele e de lôr promozion al è alc che al zove ancje al disvilup, sei in tiermins di coesion sociâl e di cualitât de vite, sei in tiermins economics, cemût che al à mostrât in particolâr il rapresentant dal guvier de Comunitât autonome basche (C.A.B.), Jorge Gimenez Bech, che te sô relazion al à presentât i dâts dal impat des politichis pal euskera su la economie (pal basc si investìs l’1% dal belanç de C.A.B., ma chest al prodûs il 5% dal prodot interni sporc regjonâl).
Cu la conduzion dal atôr e regjist furlan Michele Polo e de atore e cjantante sarde Claudia Aru, si àn tignût dongje il trip hop inmagant dai Ilmu de Carelie, il folk scalembri dai galizians Caxade, il crossover hip hop dai bretons Rhapsoldya, la fusion tra cjant tradizionâl sami e blues des Ozas, il folk punk dai bascs Kasernarat, lis sugjestions esotichis des Baschirie dai Zaman, il rock shoegaze dal irlandês Tuath, il pop di autôr emozionant de cubie rumance-ladine Me+Marie, il cjantautôr furlan Loris Vescovo e il pop soul dai frisons Marit & Nigel.
Te ultime part de serade, intant che si tiravin dongje i vôts dal public in sale e ator pal mont e la jurie tecniche e prontave il so judizi finâl, e je stade la performance di Marco Brosolo, che cu la sô band e cu la complicitât dal rapper sart Alessio Mura e dal cjargnel Dek Ill Ceesa, al à presentât cinc tocs dal so disc Cadremo Feroci, dât fûr pôcs mês indaûr de bande de etichete britaniche Rought Trade, là che al vistìs di musiche e al interprete in plui lenghis nûf poesiis di Federico Tavan.
Tra i dîs finaliscj, il premi dal public al è lât ai Ilmu, intant che la jurie i à ricognssût la vitorie a Me+Marie, marcant lis carateristichis de lôr cjançon: semplice, intense e une vore trative.
E je stade une vitorie ancje par cui che al à volût Suns Europe e al à spudìat balins par metilu adun.
Suns Europe al è un progjet metût adun cul jutori de ARLeF (Agjenzie Regjonâl pe Lenghe Furlane) e di Turismo FVG, cul coordenament de cooperative Informazione Friulana e cu la colaborazion dal CEC – Centro espressioni cinematografiche di Udine, des associazions Bottega Errante e Il Laboratorio, de cooperative Punto Zero, dal Comun di Udin e dal Teatri Gnûf ‘Giovanni da Udine’.


text:
Si scree vuê la edizion numar XXIX dal Salon internazionâl dal libri di Turin. Daûr di une lungje tradizion, la citât – massime sui gjornâi, par radio e par television – e somee jessi dute cjapade dal event.
Il program al è strafont di robis, di apontaments e di events di ogni sorte. Cualchidun al à provât a segnalâ cualchi iniziative in particolâr. Si cjatìn avonde in cunvigne cun chescj sugjeriments achì, cun dut che nus interesse ancje alc altri che par solit no i ven fate masse publicitât.
Cun di fat, come par solit o larìn a cirî se, tra libris, cjasis editoris e apontaments cui autôrs, si cjate ancje alc di Friûl e di furlan.
Za une setemane indaûr la Regjon Friûl-VJ e à dât fûr un comunicât che al presente il so stand, i siei espositôrs e lis sôs iniziativis promozionâls. Daûr di ce che si lei achì al somee pardabon dificil cjatâ alc che al sedi pardabon furlan.
La impression e je sù par jù chê stesse che si à vude in ocasion dal cuarantesin inovâl dal taramot, cun Vençon, Glemone e Udin imbandieradis compagn che a fossin daûr a memoreâ i 4 di Novembar dal 1918 e no i 6 di Mai dal 1976 e cul president Mattarella che tes ocasions publichis al è stât chel che al à fevelât di plui par furlan, cundut che plui di cualchidun al sperave alc di diferent de bande dai sindics e di chei altris sorestants “nostrans” (cjatant une rispueste une vore parziâl tal salût plurilengâl dal President dal Consei regjonâl e inte citazion di pre Checo Placerean fate dal Sindic di Udin: alc al è alc???).
Ma magari, lant a cjalâ plui di dongje, forsit si rivarâ a cjatâ di plui interessant e vivarôs.
Par sigûr al promet alc di plui il dopomisdì di sabide ai 14 di Mai alì dal pavilion dedicât aes Lingue Madri, la che di 2 e mieze a 4, par iniziative di Chambra d’Óc , a saran un resonament su la tutele des minorancis linguistichis tal Stât talian, la presentazion de edizion di chest an dal Premio Ostana. Scritture in lingua madre e chê di Lo Prinselhon, la version par francoprovençâl dal innomenât Le Petit Prince di Antoine de Saint Exupery, dât fûr de cjase editore sarde Papiros.
Di chel apontament si veve za fevelât su lis frecuencis di Onde Furlane dentri de pontade di Babêl Europe lade in direte ai 3 di Mai (e in repliche ai 4).
Chê trasmission, dedicade plui in gjenerâl ae musiche di lei, cu lis segnalazion di libris tant che La Corse… et ma guitare. Une histoire passionnée de la musique corse di Jean Mattei, Rockmeria. Un repasu a la música popular del Sieglu XX
dal asturian Xune Elipe e Rockarbëresh di Demetrio Corino de Peppa Marriti Band, si pues tornâ a scoltâle in rêt.
Cence dismenteâ che juste trê agns indaûr, propit alì dal Lingotto, e jere stade fate la prime presentazion de publicazion etitade di Lidrîs e Butui, Occitania, Friuli, Europa. La mia lingua suona il rock .


text:
La
assessore pes relazions istituzionâls dal guvier navarês Ana Ollo e
à presentât al Consejo Navarro del
Euskera lis liniis principâls di
intervent pe lenghe basche in program pal 2016. Il braç operatîf di
chestis azions al sarà Euskarabidea,
o sei la agjenzie pe lenghe basche, che chest an che al ven e varà
une dotazion di un milion e mieç di euros, plui dal dopli dal an
passât cuant che al guvier de Navare e jere ancjemò la diestre
regjonaliste e spagnoliste. A cressi a saran ancje lis risorsis pal
insegnament dal euskara pai adults e pe presince de lenghe intai
mieçs di comunicazion che, di mancul di 40 mil euros intal 2015, a
passaran a 250 mil. Inte suaze de gnove politiche linguistiche si
previôt ancje di recuperâ la colaborazion cun Eusko
Ikaskuntza, la academie pai studis
bascs, e cun Euskaltzaindia,
la academie de lenghe basche, che e cjaparà un finanziament di pôc
mancul di 100 mil euros.
Font:
Noticias de Navarra,
25/11/15


text:
Miârs di personis impegnadis par une corse durade 11 zornadis dilunc di 2.504 chilometris. A son i numars de diesime seste edizion de Korrika: la corse che e scjavace il Paîs Basc par tirâ sù fonts e par sensibilizâ citadins e istituzions a pro dal euskara, la lenghe basche. La manifestazion, chest an, e je partide ai 26 di Març a Tutera /Tudela par sierâsi po, ai 5 di Avrîl, a Gasteiz / Vitoria. AEK, la organizazion che e inmanee la Korrika, e à pandût la sô sodisfazion pe edizion di chest an, judicade la plui partecipade di dutis. Piçulis corsis di solidarietât si son davueltis ancje fûr dal Paîs Basc, de Cine ae Argjentine, di New York a Barcelone. A ruvinâ la fieste no àn rivât ni la decision dal guvier de Navare, in man ae diestre spagnoliste dal UPN, di gjavâi il so contribût ae manifestazion, e nancje i atacs dai grups de estreme diestre spagnole che a àn acusât la Korrika di “istigazion al terorisim”. La uniche istigazion che o fasìn – e à rispuindût la responsabile de manifestazion Edurne Brouard – e je chê pe lenghe basche.
Font: Gara, 08/04/09


text:
Internazionalitari 05 2008
Pe prime volte di cuant che, intal 2002, si veve tacât cul meti fûr leç i moviments de çampe indipendentiste basche, il Tribunâl costituzionâl spagnûl al à decidût di no lâ daûr de linie di ilegalizazion sburtade dal guvier di Madrid. Sot atac, cheste volte, e jere finide “Iniciativa Internacionalista – La Solidaridad entre los Pueblos” (II-SP) che si veve metude adun pes elezions europeanis. La liste, vuidade dal dramaturc Alfonso Sastre e de avocate Doris Benegas, e promôf une politiche di solidarietât e di justizie sociâl e e difint il dirit di autodeterminazion dai popui che a vivin intal stât spagnûl. Iniciativa Internacionalista e jere stade metude sot atac dai partîts spagnoliscj cu la poie di diviers mieçs di comunicazion, cu la acuse di jessi leade ai moviments de çampe indipendentiste basche za metûts fûr leç. Il guvier spagnûl, par mieç de avocadure di stât, al veve decidût di impedî ae liste di partecipâ aes elezions e al veve otignût il parê positîf dal Tribunâl suprem, ancje se za li si vevin mostradis divisions tra i judiçs su la decision di cjapâ. Vie pe gnot dai 21 di Mai il Tribunâl costituzionâl al à, invezit, decidût di autorizâ Iniciativa Internacionalista a cori pes elezions europeanis. Pal massim orghin judiziari spagnûl, di fat, no son provis concretis che a lein la liste cui partîts za metûts fûr leç. Un dât chest che, par altri, al vignive fûr ancje di rapuarts informatîfs prontâts dai servizis spagnûi e des fuarcis di polizie. La decision dal Tribunâl costituzionâl e rapresente un colp dûr massime pal ministri pal interni spagnûl, Alfredo Pérez Rubalcaba, che si veve spindût a fuart par che si impedìs a Iniciativa Internacionalista di partecipâ aes elezions. Sodisfats, invezit, i rapresentants de liste nazionalitarie che a àn ricognossût al Tribunâl il mert di “vêur tornât il dirit clâr e sacrisant” di podê presentâsi pe corse eletorâl pal Parlament european.
Font: Gara, 16-22/05/09; II-SP, 15/05/09; El País, 16/05/09; Galiza Hoxe, 16/05/09